Ўзбек курашчиси қирғизларни ҳақорат қилдими? — Minbar\n23 авг 10:10 2 дақиқада ўқийсиз Янгиликлар\n18 август куни Ўш вилоятининг Қорасув туманида аралаш жанг йўналиши (ММА) бўйича бўлиб ўтган тадбирда, андижонлик Нурсултон Рўзибоев маҳаллий рақиблари билан куч синашган.\nУнинг иддаосига кўра, у жангда қирғизистонлик Олтинбек Ориқбоев устидан ғалаба қозонган, бироқ ҳакам жанг вақтини атайлаб эрта тугатиб қўйган ва рақибини ғолиб дея эълон қилган.\nИнтернет тармоқларида ёйинланган видеода, Нурсултон Рўзибоев жанг якунида Ўзбекистон байроғини қўлига олиб, юқори кўтараётгани, ҳакам эса унга қаршилик қилиш билан биргаликда, байроқни жанг майдонидан ташқарига улоқтираётгани акс этган. Нурсултон ҳакамга норозилик билдириб, жанг майдонини тарк этади.\nНурсултон Ўзбекистонга қайтгач, Инстаграм ижтимоий тармоғида жанг адолатли бўлмагани ҳақида гапириб, қирғиз халқини ҳақоратлашга ҳам улгуради. Бу эса ўз навбатида қирғизистонликлар норозилигига сабаб бўлди.\nЎш вилояти Ички ишлар бошқармаси 27 ёшли ўзбекистонлик курашчи Нурсултон Рўзибоевни "қирғиз халқининг миллий ғурурини таҳқирлаган" видеоси бўйича, Қирғизистон Жиноят кодексининг 313-миллий, диний ва ҳудудлараро низони келтириб чиқариш моддасига асосан тергов ишлари олиб борилаётганини маълум қилди.\n"Ушбу мурожатга сабаб бўлган спорт тадбирининг ташкилотчилари чақиртирилиб тергов ишлари бошланди. Видео мурожат ёйинлаган Ўзбекистон фуқароси ўз давлатига ўтиб кетганлиги сабаб, унга нисбатан тергов ишлари халқаро Минск Конвенцияси доирасида олиб борилади", - дейилади идора баёнотида.\nНега Ўзбекистон спорт федерацияларига спортчилар раҳбарлик қилмайди?\nСпортдаги мағлубият ортидан пайдо бўлган норозилик сабаб, миллатчилик кайфияти билан ўзбек ва қирғиз халқлари орасида этник низо келиб чиқишини олдини олиш мақсадида жойларда тушинтириш ишлари ҳам олиб борилмоқда.\nИжтимоий тармоқ фойдаланувчилари ўзбекистонлик курашчи видео баёноти учун қирғизистонликлардан узр сўраши, спортчи ҳиссиётга берилмаслиги кераклигини урғулашмоқда.\n84 кг вазнли Нурсултон Рўзибоев 2017 йилнинг 9 сентябрь куни Бишкекда бўлиб ўтган WEF чемпионлиги учун кечган беллашувда қирғизистонлик Алманбет Нуралиев устидан ғалаба қозонган.


UCHRASHUV VA TADBIRLAR |\nCategory: UCHRASHUV VA TADBIRLAR\nАҚШ элчихонаси вакиллари ТерДУда меҳмон бўлишди\nБугунги кунда дунёга очилган Термиз давлат университетига жаҳоннинг кўпгина етакчи давлатлари, халқаро ташкилот вакиллари катта қизиқиш билдиришмоқда. Шу сабаб университетда улар иштирокида турли тадбирлар, давра суҳбатлари ва семинарлар ўтказилмоқда. Навбатдаги учрашув Американинг Ўзбекистондаги элчихонаси вакиллари билан бўлиб ўтди. “English Language Fellow” дастури доирасида Бишкек, Тошкент va Бухоро шаҳарларидаги ОТМ ларида фаолият олиб бораётган Шеннон Роуч, Жилл Тайсон, Мина Гевел лар ТерДУ Хорижий филология факультетида профессор-ўқитувчилар учун маҳорат дарсларини олиб боришди. Дарс ўтиш методикаси, талабаларда инглиз тилида гапириш ва ёзиш кўникмасини ошириш, инглиз тили дарсларида режа тузиш бўйича фикр алмашилди. Интерактив машғулотлар асосида ўтган семинар тренингда фаол иштирок этганларга ташкилотнинг сертификатлари берилди.\nТерДУ: Ватан ҳимояси муқаддас бурч\nМана бир неча кундирки Термиз давлат университетида Ватан ҳимоячилари куни кенг миқёсида байрамона кўринишда нишонланмоқда. “Ватанпарварлик миллий юксалиш кафолати” шиори остида ўтказилаётган тадбирлар барча факультетларда турли хил кўринишларда ўтказилаяпти. Чегара қўшинлари кўприкни қўриқлаш батальони, махсус бўлинма ва кинология бўлинмаси хизматчилари иштирокидаги тадбир талаба ёшлар учун таассуротларга бой бўлди. Ҳарбий хизматчиларнинг саф тортиши, жанговор ва спорт чиқишлари барчага бирдек манзур бўлди. Ўз навбатида университет талабалари ҳам ҳарбий кўринишларни намойиш қилишди. Шунингдек, ватан ҳимоячилари куни муносабати билан университет талабалари ўртасида Заковат беллашуви ҳам ўтказилди. Унда иштирокчи жамоаларга ватанимиз ҳарбий салоҳиятига оид савол ва топшириқлар берилди. Якунда ғолибларга эсдалик совғалари улашилди.\nТерДУ талаба-ёшларидан янги ғалабалар\nТермиз шаҳридаги “Баркамол авлод” болалар марказида Сурхондарё вилоятидаги олийгоҳлар талабалари ўртасида спортнинг шахмат ва шашка турларидан Универсиада – 2020 спорт мусобақаларининг саралаш босқичи ўтказилди. Қувонарлиси, ҳар иккала спорт туридан ҳам йигит ва қизларимиз ўз тенгдошларини мағлуб этиб, юқори натижаларни қўлга киритишди.Жумладан, қизлар ўртасида ўтган шахмат мусобақасида Маманаова Сайёра, шашка спорт туридан Суюнова Сайёралар 1 – ўринни қўлга киритишган бўлсалар, йигитларимиздан Бобоқулов Темур шахмат спорт туридан, Мухаммадиев Элёр эса шашка спорт туридан 1 – ўринларни банд этишди.Вилоятдаги олийгоҳ талабалари ўртасида тенгсиз эканликларини яна бир бор исботлаган талаба-ёшларимизга Универсиада – 2020 спорт мусобақаларининг республика босқичида ҳам омад ёр бўлишини тилаб қоламиз.\nТерДУда “Ватанпарварлик ойлиги” доирасидаги тадбирлар давом этмоқда\nТермиз давлат университетида 14 январь Ватан ҳимоячилари кунига бағишлаб ўтказилаётган тадбирлар давом этмоқда. Жумладан шу каби тадбирлар университетнинг Педагогика, Санъатшунослик ва Хорижий филология факультетларида ҳам бўлиб ўтди. “Ватан сарҳадлари мардлар қўлида” шиори остида ўтказилган тадбирда Термиз шаҳридаги 11506-ҳарбий қисм хизматчи-ходимлари таклиф этилдилар. Факультетлар талаба-ёшлари томонидан намойиш этилган турли чиқишлар йиғилганлар қалбида Ватанга муҳаббат ҳиссини уйғотишга хизмат қилди.\nТерДУда “Ватанпарварлик – миллий юксалиш кафолати” шиори остида фестивал ташкил этилди\nТермиз давлат университетида 14 январь Ўзбекистон Республикаси Қуролли Кучлари ташкил этилганлигининг 28 йиллиги ва Ватан ҳимоячилари кунига бағишлаб Ўзбекистон Республикаси Миллий гвардияси вилоят бўлинмаси билан ҳамкорликда “Ватанпарварлик – миллий юксалиш кафолати” шиори остида фестивал ташкил этилди. Дастлаб Миллий гвардия вилоят бўлинмаси хизматчи-ходимлари ва университет талабалари ўртасида спортнинг футбол, волейбол, армрестлинг, баскетбол, югуриш турлари бўйича мусобақалар ташкил этилди. Шундан сўнг ҳарбий кўргазмалар намойиши бўлди. Тадбир сўнггида давра суҳбати ташил этилиб фестивалнинг фаол иштирокчилари ташаккурнома ва фахрий ёрлиқлар билан тақдирланишди.


Сурияда жангарилар Иккинчи жаҳон уруши пайтидаги гаубицадан фойдаланишди\n19:02 / 22.05.2015\n“ИШИД” гуруҳи жангарилари Сурияда ҳукумат қўшинлари позицияларини Иккинчи жаҳон уруши пайтидаги гаубицадан ўққа тутишди. Бу ҳақда Bild нашри интернетда пайдо бўлган видеоёзувга иқтибос келтирган ҳолда хабар бермоқда.\nНашрнинг таъкидлашича, роликда вермахт (Иккинчи жаҳон урушидаги нацист Германиясининг қуролли кучлари)нинг энг кенг тарқалган артиллерия қуроли – leFH18 дала гаубицаси акс этган.\n“Сурия ҳукумати қўшинлари ихтиёрида бир нечта гаубица бор эди. Жангарилар, афтидан, бу гаубицаларни Башар Асад ҳарбийларидан ёки музейдан ўғирлаб кетишган”, деб айтмоқда ҳарбий эксперт Ник Йенцен-Джонс.\nУнинг айтишича, фуқаролик уруши пайтида бундай эски қурол-аслаҳалардан фойдаланишнинг ажабланарли томони йўқ.\n“Жанг қилаётган томонлар замонавий қурол-аслаҳага эгалик қилиши чекланган пайтда бундай эски қуроллардан фойдаланиш одатий ҳол ҳисобланади. Сурияда бир неча бор Иккинчи жаҳон уруши пайтидаги британ, америка, италян, француз ва рус қуролларидан фойдаланилган”, деб қўшимча қилмоқда Йенцен-Джонс.\nГерманиянинг Rheinmetall концерни 1935 йилдан 1945 йилгача leFH18 гаубицаларидан 10 мингга яқинини ишлаб чиқарган. Гаубица14 кг.лик снарядни10 км.лик масофага ота олади.


ТОШКЕНТ, 19 мар - Sputnik. Андижон вилояти Хонобод туманида янги темир йўл вокзали биноси ишга тушди, деб хабар қилмоқда Транспорт вазирлиги матбуот хизмати.\nТОШКЕНТ, 19 мар - Sputnik. Андижон вилояти Хонобод туманида янги темир йўл вокзали биноси ишга тушди, деб хабар қилмоқда Транспорт вазирлиги матбуот хизмати. “Ўзбекистон темир йўллари” АЖ томонидан қуриб битказилган 50 вокзал бир суткада 500 нафар йўловчига хизмат кўрсатиш имкониятига эга. Вокзалда 20 нафарга яқин янги иш ўрнлари яратилган. Наврўз байрами арафасида мазкур темирйўл вокзалининг фойдаланишга топширилиши Хонободликлар учун ҳақиқий байрам туҳфаси бўлди.\nтемир йўл, андижон\n13:36 19.03.2021 (янгиланди: 15:51 01.04.2021)\n© Министерство ТранспортаВ Ханабаде открыли новое здание вокзала\nНаврўз байрами арафасида Андижоннинг Хонобод шаҳрида янги вокзал биноси ишга тушди.\nБугун ушбу темир йўл вокзали фойдаланишга топширилди. Эрта тонгдан "Андижон – Хонобод" йўналишида биринчи йўловчи поезди ҳаракатини бошлади, - дейилган хабарда.\n“Ўзбекистон темир йўллари” АЖ томонидан қуриб битказилган 50 вокзал бир суткада 500 нафар йўловчига хизмат кўрсатиш имкониятига эга. Вокзалда 20 нафарга яқин янги иш ўрнлари яратилган.\nНаврўз байрами арафасида мазкур темирйўл вокзалининг фойдаланишга топширилиши Хонободликлар учун ҳақиқий байрам туҳфаси бўлди.


Мамадали Маҳмуд (Эврил Турон) озод қилинди « Ўзбекистон Халқ Ҳаракати\nМамадали Маҳмуд (Эврил Турон) озод қилинди\n20 April 2013 - 5:47\nЎзбекистондан сўнгги олинган хабарларга кўра миллатпарвар ёзувчимиз Мамадали Маҳмуд (Эврил Турон) кеча, яъни 19 апрел куни қамоқхонадан озод қилинган. У кўплаб ногуноҳ инсонлар қатори 1999 йилдаги Тошкент портлашларидан кейин жиноий жавобгарликка тортилган ва 14 йилга озодликдан маҳрум қилинганди.\nМамадали Маҳмуд совет давриданоқ ўзининг миллатпарварлиги билан ажралиб турган машҳур ёзувчимиздир. У мустақиллик йилларида Ўзбекистон Маданият Фондининг Раиси ҳам бўлганди.\n1999 йил қамалишдан олдин ҳам ёзувчига Ўзбекистонда Каримов диктатурасига қарши турганлиги учун турли туҳматлар уюштирилган ва унга қарши жиноий ишлар очилганди.\nМамадали Маҳмуд ҳеч шубҳасиз мустақил Ўзбекистоннинг ҳақиқий қаҳрамонларидандир. Уни озодликка эришгани билан табриклаймиз, тез фурсатда соғлигининг тикланишини умид қиламиз ва ижодига баракат тилмаймиз.


Олимлар 13 йилдан бери коалаларнинг қандай сув ичишини аниқлай олмаётган эди. Биргина видео ушбу сирни ошкор қилди (видео) — ekolog\nАвстралиянинг Сидней университети қошидаги атроф-муҳит ва ҳаёт ҳақидаги фанлар мактаби биологлари коалалар қандай сув ичишини 13 йил ўрганди. Узоқ вақт улар коалаларга кўп сув керак эмас, деган фикрда эди. Бироқ май ойининг бошида ҳолатга оид янги тафсилотлар маълум бўлди, деб ёзади Independent.\nУзоқ йиллик ўрганишлардан сўнг олимлар коалалар ўзига зарур бўлган сув миқдорини эвкалипт баргларидан олади, деган хулосага келган эди. Чунки жониворларнинг сув ҳавзаси ёнида турганини аввал ҳеч ким кўрмаган.\nТадқиқотчилар жониворларнинг питомникларга ўрнатилган махсус ҳавзалардан сув ичаётганини кўрган, бироқ буни норма сифатида қабул қилиб бўлмас эди.\n2020 йилнинг майида ёмғир ёғаётган пайтда дарахтни ялаётган коала видеога олинди. Ушбу тасвирлар Ливерпуль шаҳрида қайд этилган.\n«Узоқ йиллардан бери биз коалалар кўп сув ичмайди, улар ўзларига керакли сувни эвкалипт баргларидан олади, деб ўйлардик. Бироқ энди биз коалаларнинг сув оқаётган дарахтни ялаётганини кўрдик. Бу видео коалаларнинг ёввойи табиатда қандай сув ичиши ҳақидаги тасаввурларимизни ўзгартириб юборди. Бу жуда қизиқ», — дейди биолог Валентина Мелла.\nОлима янги тадқиқот коалалар учун ҳаётий муҳим аҳамиятга эга бўлган эвкалипт дарахтларининг кесилишдан сақлаб қолишига ёрдам беради, деб умид қилмоқда.\n«Биламизки, коалалар дарахтлардан ўзининг барча эҳтиёжлари, хусусан, озиқланиш, дам олиш, кўздан йироқ бўлиш учун фойдаланади. Бу тадқиқот эса дарахтлар коалаларга сув манбаи сифатида ҳам зарурлигини кўрсатди», — дейди Мелла.


Фарғонада қўлга олинган қирғизистонликнинг озод этилиши талаб қилинмоқда\n08 март 2021, Тошкент вақти: 14:15\nЎзбекистон-Қирғизистон чегарасидаги ўтказиш пунктларининг тўлақонли ишламаётгани сабабли, айрим фуқаролар чегарани ноқонуний бузиб ўтишга мажбур бўлмоқда.\nҚирғизистоннинг Қизилбулоқ қишлоғи аҳолиси Фарғонада қўлга олинган ҳамқишлоқлари Кубаничбек Эралиевни озод қилиш талаби билан ўтган якшанба куни Шоҳимардонга элтувчи йўлларни тўсиб қўйган эди. Қизилбулоқликлар Эралиев ҳибсдан озод қилинмаса, Шоҳимардон йўлини бира тўла тўсиб қўйишларини айтишмоқда.\nКубанич Эралиев яшайдиган Қадамжой тумани Қизилбулоқ қишлоғидаги бир гуруҳ аҳоли ўз ҳамқишлоқларининг Фарғона ҳибсхонасидан озод қилинишини талаб қилиб якшанба куни Ўзбекистоннинг Шоҳимардон эксклавига элтувчи йўлларни бир неча соат тўсиб қўйган. Қирғиз расмийларининг аралашуви билангина йўл очилган эди.\nҚизилбулоқликлар Қубаничбек Эралиев қамоқдан озод этилмаса Шоҳимардон йўлини бира тўла тўсиб қўйиш билан таҳдид қилмоқда.\nҚадамжой тумани ҳокими Акрамжон Мадумаровнинг айтишича, Қубаничбек Эралиев 10 кундан бери Фарғонадаги вақтинча тергов изоляторида сақланмоқда. У Ўзбекистон чегарачилари томонидан ўзбек чегарасини ноқонуний равишда бузиб ўтганликда айбланиб қўлга олинган экан.\n-Ҳозир тергов ишлари олиб борилаётган экан. Бу ишни биз ҳам ўз назоратимизга олганмиз. Вилоят ҳуқуқ-тартибот тузилмаларининг ҳам бу ишдан хабари бор, -деди Акрамжон Мадумаров.\nБоткен вилоят ички ишлар бошқармаси раҳбари Анарбай Алимбеков Фарғонада қўлга олинган қирғиз фуқароси иши масаласида Ўзбекистон ҳуқуқ-тартибот тузилмалари билан сўзлашувлар ўтказилаётганини айтди. Унга кўра, сўзлашувлари натижасида Қубаничбек Эралиевга суд томонидан енгил жазо белгиланиши ва у бир неча кундан сўнг озод этилиши мумкин.\n-Суд бошланиши билан ўзбек томони бу ҳақда бизга хабар берадиган бўлган. Суд унга тезроқ ҳукм чиқаради. Менимча, у жаримага тортилиб, қамоқдан озод қилинади, -деди Анарбай Алимбеков.\nАйни пайтда Қирғизистонда мавжуд бўлган расмий маълумотларга қараганда, Ўзбекистон қамоқхоналарида 81 нафар қирғизистонлик жазо муддатини ўтамоқда.\n-Хориж давлатларида судланган фуқароларимизнинг сони 2894 кишини ташкил қилади. Уларнинг 81 нафари Ўзбекистонда судланган. 2414 қирғизистонлик эса Россия қамоқларида ўтирибди, -деди Қирғизистон ташқи ишлар вазирлиги расмийси Турдакун Сидиков.\nАйтиб ўтиш лозимки, Ўзбекистон қамоқхоналарида жазо муддатини ўтаётган айрим қирғизистонликлар жазони ўташ маҳкамаларида вафот этганлари тўғрисида ҳам маълумотлар бор. Масалан, 1999 йилда “Хизбут – Таҳрир” диний оқимига алоқадорликда ҳамда Ўзбекистонда Конституциявий тузумига тажовузда айбланиб, 10 йилга қамалган ўшлик Ҳабибулла Омоновнинг 2013 йил 4 апрелда қамоқда “юрак ҳуружидан вафот этган”и ҳақида расмий хабар берилган.


«Қалбим билан чинқира бошладим: Роббим мени қайтар…» | Azon.uz - Ахборот-таҳлилий портал\n2504 12:01 12.06.2019\nДўстларим билан соҳил бўйида ўтирардик. Азон овози эшитилди. “Ҳайя алас солаҳ, ҳайя алал фалаҳ” деган калималардан қалбим титраб кетди. Илгари ҳам кўп бор азон эшитган бўлсам-да, “фалаҳ” сўзининг маъносига эътибор бермаган эканман.\nЁнимиздагилар намозга ҳозирлик кўрар, биз эса сув остига тушиш учун махсус мосламаларимизни йиғардик. Сувга шўнғидик, мен соҳилдан анча узоқлашдим. Ҳамма нарсадан кўнглим тўқ сув тагига сузардим. Бир пайт оғзимга шўр сув томчилари сизиб кира бошлади. Нафас олишим қийинлашди. Чунки, ҳаво етказиб берувчи резина каучик қувурчаси ёрилиб кетган ва энди мен нафас ололмас эдим. Денгиз зулматдан иборат, дўстларим мендан анча олислаб кетган. Хотиралар бир-бир кўз ўнгимдан ўта бошлади. Яна саноқли сониялар ичида жоним узилади. Бақириш тугул инграшга ҳам имконият йўқ. Қанчалар ожиз ва заиф эканимни ҳис этдим.\nБутун вужудим билан қалбан Ўзидан ёрдам кутдим. Қайси юз билан Аллоҳнинг ҳузурига боришдан, амалларим озлигидан, ҳали бирон марта ибодатга шошилмаганимдан афсусда эдим. Шаҳодат калималарини эсладим. Ҳаётим ушбу икки калима билан якунланишини қаттиқ истадим. “Ашҳ..” демоқчи бўламан, бўғиламан. Бор кучим билан ҳаракат қилдим: “ашҳ… ашҳ… ашҳ…” Лекин ушбу ҳарфлардан уёғига ўтолмадим.\nҚалбим билан чинқира бошладим. “Роббим мени қайтар… Роббим мени қайтар… бир соатга… бир дақиқага… бир лаҳзага бўлса ҳам…” Ундан уёғини билолмайман.\nБирданига кўксимга ҳаво қайта кира бошлади. Кўз ўнгимда бир киши ҳаво найчасини оғзимга тутиб тургандек эди. Унинг юзида табассумни кўрардим. Аҳволим яхшиланиб бораётган эди.\nҚалбим.. тилим… бор кучим билан: “Ашҳаду ан ла илаҳа иллаллоҳ ва Ашҳаду анна Муҳаммадур Расулуллоҳ… Аллоҳга ҳамд бўлсин..” дердим.\nНиҳоят хавф ортда қолди. Дўстларим олдига қайтдим, уларга воқеани ҳикоя қилганимда, ҳа сенга омад кулиб боқибди, дейишди. Мен эса, энди ўзга одамман, ҳаётга бўлган қарашларим ўзгарди.\nОрадан кунлар ўтди, ўша ҳодисани унутолмай, яна денгизга бордим. Оёқларим титраётганга ўхшарди. Ўзимни қўлга олдим, Аллоҳ таолога таваккал қилиб, махсус кийимларимда сувга тушдим. Денгиз тубидаги ўша ерга бориб, Аллоҳга сажда қилдим. Ҳали умримда ҳис этмаган маънавий қувват қалбимни ларзага келтирди. Гўё дунёга қайта туғилгандек, ўзимни жуда енгил ҳис қилдим...\nРобияхон МУҲАММАДРИЗО қизи тайёрлади\n1057 12:00 22.05.2020\n765 15:00 24.04.2020\n1148 23:00 31.01.2020\n1612 09:00 22.01.2020\n2225 17:05 25.12.2019


Санъат Шарипов Ўзбекистон чемпионатини танқид қилганидан сўнг, ЎФА маслаҳатчиси деб эълон қилинди / CHAMPIONAT.asia\n07:29"Вулверхэмптон" - "Манчестер Юнайтед" 1:1 1 01:51АПЛ. "Вулверхэмптон" – "Манчестер Юнайтед" 1:1. Погба пенальтидан гол ура олмади 56 01:35Дембеле жароҳат олди 6 00:45Сарри зотилжам билан касаллангани аниқланди 9 00:30РПЛ. Москва дербиси 6-турга якун ясаб берди 0 00:12Расман: "Арсенал" ҳимоячиси фаолиятини Бундеслигада давом эттиради 1 00:05Спортчилар ижтимоий тармоқларда 4 23:27Футболчилар харидига энг кўп маблағ сарфланишига сабабчи мураббийларнинг кучли бешлиги тузилди 18 23:05АПЛ. "Вулверхэмптон" – "Манчестер Юнайтед" учрашувининг асосий таркиблари маълум бўлди 20 22:55Балотелли: "Отамнинг орзуси ушалди, онам кўз ёшларини яшира олмади" 5 22:35Коутиньо: "Барселона"даги фаолиятим мен ўйлаганчалик чиқмади. "Бавария"да эса узоқ қолишга умид қиламан” 14 22:30Топ-клублар таркиби жорий ёзда қанчалик ўзгарди 2 22:10Пушкаш-2019. Йилнинг энг чиройли голига номзодлар кучли ўнлиги эълон қилинди 11 22:00Olamsport: Ўзбекистонлик спортчи UFC президенти билан учрашди, Истомин Зверев билан ўйнайди ва бошқа хабарлар 0 21:55Мальдини Мариано Диаснинг трансфери борасида "Реал" билан музокара ўтказади 1\nСанъат Шарипов Ўзбекистон чемпионатини танқид қилганидан сўнг, ЎФА маслаҳатчиси деб эълон қилинди\n31 июл 2018 09:50\nСанъат Шарипов куни кеча твиттерда қуйидаги твитни ёзди.\n"2018 йил ҳисобидан бугун биринчи марта олий лига ўйинини ("Қўқон-1912" - "Сўғдиёна") кўрдим. Ўйин сифати, ҳакамлар, шарҳловчилар ўша-ўша...Вақт тўхтаб қолгандек...Биз кимни алдаяпмиз?", - деб ёзганди Санъат Шарипов 29 июль куни твиттердаги ўз саҳифасида.\nЭслатиб ўтамиз, 29 июль куни бўлиб ўтган "Қўқон-1912" - "Сўғдиёна" учрашувида мезбонлар 2:1 ҳисобида ғалаба қозонишди. Мазкур ўйинни Аҳрол Рисқуллаев бошчилигидаги ҳакамлар бригадаси бошқариб борди. Учрашувни Қўқондаги стадиондан туриб СПОРТ телеканали шарҳловчиси Фарруҳ Расулов шарҳлаб борди.\nКеча, 30 июль куни ЎФА расмий сайтида Санъат Шарипов Ўзбекистон футбол ассоциацияси маслаҳатчиси бўлгани эълон қилинди.


Бош прокуратура Гулнора Каримова ҳамкорлари қамалганини тасдиқлади\n01 июн 2020, Тошкент вақти: 04:27\nЎзбекистон Бош прокуратураси сайтидаги Рустам Мадумаров ва Гаяне Авакянлар озодликдан маҳрум қилингани ҳақидаги хабарнинг скриншоти\n18 июль куни Ўзбекистон Бош прокуратураси Гулнора Каримованинг бизнесдаги коррупцион схемаларига алоқадор кўрилаётган икки ҳамкори - Рустам Мадумаров ва Гаяне Авакянлар озодликдан маҳрум қилинганини тасдиқлади. Расмий хабарга кўра, Ўзбекистон Ҳарбий суди жами 13 кишига узоқ муддатлик қамоқ жазоси тайинлаган, уларнинг бир неча нафар жиноий шерикларига нисбатан эса тергов жараёни давом этмоқда.\nЎзбекистон Бош прокуратураси расмий сайтида эълон қилинган хабарда айтилишича, жами 13 нафар шахс, жумладан, Гулнора Каримованинг фуқаровий эри бўлган Рустам Мадумаров ва унинг молиявий шериги Гаяне Авакянга нисбатан жиноят ишини Ўзбекистон Ҳарбий суди 24 май куни кўриб чиққан.\nРасмий хабарда, судланувчиларнинг узоқ муддатга озодликдан маҳрум қилингани ёзилган. Лекин уларга айнан неча йил берилгани очиқланмаган.\n"Судланувчилар содир этган жиноятлари учун эълон қилинган айбловлар бўйича айбли деб топилиб, уларга узоқ муддатга озодликдан маҳрум қилиш тариқасидаги жазо тайинланган", дейилади Бош прокуратура хабарида.\nРасмий хабарда судланувчиларга қўйилган айбловнинг нима экани ҳам очиқланмаган.\nМадумаров ва Авакян Европанинг бир неча давлатида ҳам пул ювиш ва коррупция билан боғлиқ жиноятларда гумонланмоқда. Бу жиноят ишларидан бирини Швецияда тергов қилаётган мамлакат бош прокуратурасининг коррупцияга қарши кураш бошқармаси бошлиғи Гуннар Стетлер 18 июль куни Озодлик билан суҳбатда, бу хабарга муносабат билдириб, бундай деди.\n- Мен энди Ўзбекистон бош прокуратурасига расман мурожаат қилиб, уларга (Р. Мадумаров ва Г. Авакян-таҳр) қандай айбловлар қўйилгани ва бошқа масалалар бўйича тушунтирш беришларини сўрайман. Ҳозирча бу янгилик биз ўтказаётган терговга қандай таъсир қилишини айтиш қийин. Чунки бунда кўп жиҳатларни кўриб чиқишга тўғри келади, - деди швед терговчиси.\nБош прокуратура хабарида узоқ муддатга қамалган 13 нафар шахснинг жиноий шерикларига нисбатан жиноят иши алоҳида ажратиб олингани ва "уларга нисбатан муносиб хулқ-атворда бўлиш тўғрисида тилхат қўлланилган"и ёзилган. Бироқ жиноий шерикларнинг исм-шарифлари очиқланмаган.\nОзодлик ҳуқуқ-тартибот идораларига яқин манбаларга таяниб 13 июль куни Мадумаров ва Авакянларнинг узоқ муддатга қамалгани ҳақида хабар қилган эди.\nИшончли манбалар маълумотига кўра, Мадумаров, Авакян ва улар билан қамалган МХХ аъзолари одам ўғирлаш ва бошқа қатор жиноятларда айбланган.\n"Суд ёпиқ тартибда ўтказилди, чунки унда Рустам Мадумаровни МХХ ходимларидан иборат гуруҳ таркибида судлашди. Жиноят кодексининг айнан қайси моддалари асосида айблов эълон қилингани номаълум. Лекин айтишларича, бу гуруҳ одам ўғирлаш (тахминан, Гулнора Каримованинг ёрдамчиси Нурмуҳаммад Содиқовни), қимматбаҳо буюмларни ноқонуний равишда мамлакатдан олиб чиқишда (айнан қанақа буюм экани ҳам номаълум) айбланган", деб ёзди Тошкентдаги Озодлик манбаси.\nЎзбекистон республикаси Жиноят кодексининг 135-моддасида одам ўғирлашга оид жиноятлар қайд этилган ва бу айблов тасдиғини топган ҳолда маҳкумга 5 йилдан 12 йилга қадар қамоқ жазоси белгиланган.\n13 июль куни Би-Би-Си ўзбек хизмати тарқатган хабарда суд ҳукмига доир бошқа тафсилотлар ҳам берилган. Би-Би-Си Рустам Мадумаровга 10 йиллик қамоқ жазоси берилгани, лекин умумий авф қўллаш орқали бу муддатнинг учдан бири чегириб ташланганини ёзди. Шунингдек, Гаяне Авакян ҳам 9 йилга ҳукм қилингани ва бу муддатнинг учдан бири чегирилиб, 6 йиллик жазо қолдирилганини ёзди Би-Би-Си.\nБи-Би-Си ўзбек хизмати ўз манбаларига таяниб хабар қилишича, Гулнора Каримованинг иккала бизнес ҳамкори "пул ювиш, солиқдан қочиш ва бошқа бир қатор жиноятларда" айблангани иддао қилинган.\nОзодлик ўтган ҳафтадан бери бир неча норасмий манбадан олаётган хабарларга кўра, Рустам Мадумаров 10 йил, Гаянэ Авакян эса 9 йил қамоқ жазосига ҳукм этилган.\nРустам Мадумаров ва Гаянэ Авакянлар Ўзбекитон президенти қизига яқин бўлган 10 киши билан биргаликда шу йилнинг фераль ойида Гулнора Каримованинг уйидан олиб кетилган эди. Ўшанда ҳибсга олиш амалиёти МХХнинг махсус гуруҳи томонидан ўтказилгани айтилган.\nРустам Мадумаров ва Гаянэ Авакян ҳибсга олиниши биланоқ Ўзбекистон Бош прокуратураси мисли кўрилмаган оперативлик билан уларга қарши жиноят иши қўзғатилганини хабар қилди.\nГулнора Каримованинг ўзи ўшандан бери уй қамоғида экани айтилади. Расмийлар изоҳламаган бу хабарни унинг ўғли кичкина Ислом Каримов хориж матбуотига тасдиқлади.\nГулнора Каримованинг бизнес шериклари ҳибсга олинганидан бери президент қизига алоқадор бўлган бинолар давлат фойдасига ўтказила бошлаганини Ўзбекистон ҳуқуқ тартибот идоралари ҳамда Давлат мулк қўмитаси томонидан тасдиқланган.\nЎшанда Давлат мулк қўмитасидаги манба Тошкентда мусодара қилинган Solid-Investment, Fast-Development, Panally LTD., Aval-Invest ширкатларига қарашли бинолар ва уларда фаолият юритган ширкатлар Гулнора Каримованинг хос ёрдамчиси Гаянэ Авакянга расмийлаштирилганини тасдиқлаган эди.\nАйни пайтда Гулнора Каримованинг аҳволи ҳақида бир-бирига зид иддаоли хабарлар тарқатилмоқда.\nЎзбекистон ҳокимиятида ишончли манбалари бор эканини иддао қиладиган Uzmetronom Интернет газетаси Гулнора Каримова 8 июль - ўз туғилган кунини Болтиқбўйи давлатларидан бирида, яқинлари даврасида нишонлагани ҳақида ёзди.\nОрадан бир кун ўтиб, рунетда президент тўнғичининг ҳамон уй қамоғида эканига шама қилувчи суратлар ҳамда унинг тутқунликдан туриб, 3 июль – синглиси Лола туғилган кунда ëзилган навбатдаги мактуби чоп этилди.\nШу тариқа, Ўзбекистонда ёпиқ эшиклар ортида судланган бу икковлон Ўзбекистон президентининг қизи Гулнора Каримова гумонланувчи сифатида ўтаётган Швеция, Швейцария ва Францияда бораётган жиноят ишлари фигурантлари ҳамдир.\nянгиланди Сўхда "Чашма" булоғи суви устида яна жанжал чиқди, уйлар ёнди. Ҳар икки томондан камида 31 киши жароҳатланди (ВИДЕО)\nянгиланди UZ/Коронавирус: камида 3583. 15-бемор - 63 яшар аёл Тошкентда шифохонага тушганининг эртасига вафот этди


Президентимизнинг 2008 йил 8 июлдаги “Болалар мусиқа ва санъат мактабларининг моддий-техник базасини мустаҳкамлаш ва уларнинг фаолиятини янада яхшилаш бўйича 2009 — 2014 йилларга мўлжалланган Давлат дастури тўғрисида”ги қарори ушбу йўналишдаги саъй-ҳаракатларни янги босқичга олиб чиқди.\nБунинг самарасини Сурхондарёдаги 17 та ана шундай муассаса фаолияти мисолида ҳам кўриш мумкин. Айни пайтда улар замонавий жиҳозлар, зарур асбоб-ускуналар ҳамда тегишли дарсликлар билан таъминланган. Жажжи истеъдодларга малакали ва моҳир педагоглар санъат сирларини пухта ўргатмоқда.\nЯқинда Денов туманида 14-болалар мусиқа ва санъат мактабининг фойдаланишга топширилган янги биноси ҳудуд ёшлари учун чинакам туҳфа бўлди.\n— Истиқлол шарофати билан орзуларимиз ушалаяпти, — дейди муассаса раҳбари Туробжон Хидиров. — Энг муҳими, осмонимиз мусаффо, турмушимиз фаровон. Келажагимиз эгалари учун муҳайё этилаётган имкониятларнинг эса қиёси йўқ. Муҳташам коллежу мактаблар, кенг ва ёруғ спорт иншоотлари, сўлим боғу хиёбонлар... Уларни санаб адоғига етолмайсиз. Мана, бизнинг болалар мусиқа ва санъат мактабимиз ҳам эски ихтисослаштирилган бинода жойлашган эди. Давлатимиз томонидан ажратилган 2 миллиард 632 миллион сўм эвазига бунёд этилган, икки қаватдан иборат янги иншоотда барча қулайлик яратилган. Бундан нафақат санъатсевар ўғил-қизлар, балки уларнинг ота-оналари ҳам мамнун.\nДарҳақиқат, бебаҳо мусиқий меросимиз намуналаридан баҳра олиб вояга етаётган фарзандларимиз орасидан келгусида миллий санъатимиз довруғини дунёга ёядиган истеъдод эгалари етишиб чиқишига шубҳа йўқ. Туманнинг Янги Ҳазорбоғ маҳалласида жойлашган ушбу мактабга қадам қўйган киши бунга яна бир бор ишонч ҳосил қилади.\nНоёб гул ва дарахт кўчатлари муассаса ҳовлисига ўзгача файзу тароват бахш этган. Ўқувчилар томонидан ижро қилинаётган куй-қўшиқлар оҳанрабоси эса кўнгилларга хушкайфият улашади.\nБу ерда 229 нафар ўғил-қиз халқ чолғулари, анъанавий чолғулар, анъанавий хонандалик, эстрада, дамли ва зарбли асбоблар, фортепиано, амалий санъат, тасвирий санъат, театр, рақс сингари йўналишлар бўйича сабоқ олмоқда.\n— Педагогларимизнинг таълимга янгича ёндашуви яхши самара бераётир, — дейди мактабнинг маънавий ишлар бўйича директор ўринбосари Жуманазар Абдиев. — Буни ўғил-қизларимиз республика ва халқаро миқёсда ўтказилаётган кўрик-танловларда юқори ўринларни эгаллаётганидан ҳам англаш мумкин. Хусусан, ўтган йили “Янги номлар” халқаро фестивалида ўқувчимиз Абдуҳаким Ҳамроев совриндор бўлди.\nМаълумотларга кўра, 2020 йилга бориб, Сурхондарё вилоятидаги болалар мусиқа ва санъат мактаблари сонини яна 11 тага кўпайтириш кўзда тутилган.\nМазкур рукндаги бошқа мақолалар: « Тотувлик ва ҳамжиҳатлик намойиши\tБоқий қадрият, бебаҳо мерос »


Рашиджон Ғофуров: “Ўйинимизни топиб олиш учун вақт керак” | "NAVBAHOR" FUTBOL JAMOASINING RASMIY WEB SAHIFASI\nРашиджон Ғофуров: “Ўйинимизни топиб олиш учун вақт керак”\nМатбуот анжуманининг иккинчи қисмида “Навбаҳор” бош мураббийи Рашиджон Ғофуров иштирок этиб, ОАВ вакилларининг саволларига жавоб қайтарди: - Бугун қийин ўйин бўлишини кутгандик. Лекин, бу даражада дарвозамиздан учта тўп ўтказиб юборамиз деб ўйламагандик. “Локомотив” жамоасини ҳақли тарзда ғалаба қозонди деб айтиш мумкин. Шундай бўлсада, дарвозамизга киритилган голлардан бирига аниқлик киритиш талаб этилади. Биз турган жойдан вазиятни аниқ кўришни имкони бўлмади. Шу сабабли, бу борада аниқ бир гап айтиш ҳам мушкул. “Локомотив” жамоасини кучли эканлиги кўзга ташланди. Қолаверса, жамоа таркибидаги футболчилар анча вақтдан бирга ўйнаб келишмоқда. Шунинг учун улар ўзаро бир-бирларини яхши тушунган ҳолда ҳаракат қилишди. Жамоамиз таркибини янгитдан шакллантирилаётганлиги эса майдонда намоён бўлди. Негаки, бирданига ўйнаб кетиш қийин масала. Жамоа ўз ўйинини топиб олиши учун вақт керак деб ўйлайман. Айни пайтда асосий муаммоларимиздан бири марказда ўйинни ўз қўлига олиб ҳаракат қиладиган етакчи футболчини йўқлиги ҳисобланади. Айнан шу сабабли, марказдаги етакчиликни ёш футболчилардан бири Нодирбек Мавлоновга ишониб топширишга мажбур бўлдик. Унинг ҳаракатлари ёмон эмас. Фақат бундай шароитда ва босимда тўп сурмаганлиги панд берди. Шундан хулоса қилган ҳолда иш юритишда давом этамиз. Қолаверса, жамоага жалб этилган легионерларимизни тиббий кўрикдан муваффақиятли ўтишларини кутишдан бошқа чорамиз йўқ.


Ўзбекистонда 14 октябрь куни қандай об-ҳаво бўлиши маълум қилинди 25-11-2021, 20:57 | Zamin.uz\n«Ўзгидромет» 14 октябрь, пайшанба куни қандай об-ҳаво бўлишини маълум қилди. Унга кўра Тошкент шаҳрида ҳаво ўзгариб туради, ёғингарчилик кутилмайди. Шамол шарқдан 3-8 метр/секунд тезликда эсади. Ҳарорат кечаси 6-8 даража илиқ, кундузи 20-22 даража илиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 4-9 даража илиқ, кундузи 20-25 даража илиқ бўлади.\nҚашқадарё ва Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 5-10 даража илиқ, кундузи 21-26 даража илиқ бўлади.\nАндижон, Наманган, Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 метр/секунд тезликда эсади. Ҳарорат кечаси 4-9 даража илиқ, кундузи 15-20 даража илиқ бўлади.\nРеспубликанинг тоғолди ва тоғли ҳудудларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 0-5 даража илиқ, кундузи 11-16 даража илиқ бўлади. “Замин” янгиликларини “Инстаграм”да кузатиб боринг\nЯнгиликлар » Ўзбекистон » Ўзбекистонда 14 октябрь куни қандай об-ҳаво бўлиши маълум қилинди


Бош сахифа > Янгиликлар > Лондонни лол этган паралимпиячиларимиз\nЛондонни лол этган паралимпиячиларимиз\nБуюк Британиянинг Лондон шаҳрида енгил атлетика бўйича паралимпиячилар ўртасида ўтказилган жаҳон чемпионатида спортчиларимиз муваффақиятли қатнашиб, учта олтин ва тўртта кумуш медални қўлга киритишди. Ислом Каримов номидаги Тошкент халқаро аэропортида вакилларимиз тантанали тарзда кутиб олинди.\nБу ғалаба ўзбекистонлик спортчиларнинг дунё миқёсидаги нуфузи янада ошаётганининг ёрқин исботи бўлди. Вакилларимиз норасмий медаллар жамғариш бўйича дунёда 19-ўринни, Осиё қитъасида эса фахрли учинчи ўринни эгаллашди. Бунда Президентимизнинг Ўзбекистон спортчиларини 2020 йил Токио шаҳрида бўлиб ўтадиган XXXII ёзги Паралимпия ва XVI Паралимпия ўйинларига тайёрлашга оид қарори ҳам дастуриламал бўлгани, шубҳасиз.\nЖаҳон чемпионати ғолиблари орасида вилоятдошимиз, 2016 йилги Олимпия ўйинлари совриндори Ҳусниддин Норбековнинг борлиги ҳар бир навоийлик учун фахр, ифтихордир. Тажрибали атлетимиз диск отиш баҳсларида олтин, ядро улоқтиришда эса кумуш медални қўлга киритди. Қўшалоқ медаль соҳиби бўлиш билан бирга Ҳ. Норбековнинг ҳаётида яна бир қувончли воқеа амалга ошди. У Лондонда юртимизга олтин медаль туҳфа этган кун оиласида қиз фарзанд дунёга келди. Янги меҳмон, Асалхон спортчимиз учун яна бир туҳфа бўлди.\nЧемпионатнинг узунликка сакраш баҳсларида Дониёр Солиев 7,18 метр натижа билан Осиё рекордини янгилаб, ғолибликни қўлга киритди.\nЭркаклар ўртасидаги найза улоқтириш баҳсларида Александр Свечников 71,01 метр натижа билан олтин медалга сазовор бўлиб, жаҳон рекордини янгилади. Хотин-қизлар ўртасидаги баҳсларда Нозима Қаюмова кумуш медаль соҳибаси бўлди. Ядро улоқтиришда эса яна бир атлетимиз София Бурҳонова 14,76 метр натижа билан иккинчи ўринни банд этди. Диск отиш баҳсларида ҳам иқтидорини намойиш этиб, кейинги кумуш медални ўз ҳисобига ёзиб қўйди.\nКўрилганлар сони: 3623


Қудратилло Абдуқаҳҳоров: Мен кўзлаган чемпионлик камари Мэнни Пакьяо қўлида!\n20 январь, 2017, 00:05 2972 0\nБокс оламида профессионал чарм қўлқоп усталари иштирокидаги жанглар доимо мухлису мутахассислар эътиборида. Ҳалқаро ҳаваскор боксчилар уюшмаси – AIBA раҳбариятининг спорт оламининг энг нуфузли мусобақаси - Олимпия ўйинларида илк маротаба профессионал боксчиларнинг қатнашишига расман рухсат бергани ҳам шундан далолат. Кейинги йилларда профессионал рингда фаолиятини бошлаб, юқори чўққиларни забт этишни мақсад қилган истеъдодли ёш боксчиларимиз қайд этаётган натижалар ўзбек бокс мактаби қудратини намойиш қилмоқда.\nБугунги кунда ўзбекистонлик профессионал боксчилар рейтингида етакчилик қилаётган Қудратилло Абдуқаҳҳоровнинг маҳорати нафақат юртимизда, балки хорижда ҳам юқори баҳоланмоқда. Қудратилло ўзига хос жанг услуби билан мухлису мутахассислар эътибори ва эътирофини қозонди. Жорий мавсумда боксчимизни катта жанглар кутиб турибди .\nSPORTS.uz ахборот портали спорт мухлисларини Қудратилло Абдуқаҳҳоров билан яқиндан таништириш мақсадида махсус интервью уюштирди.\nМаълумот: Қудратилло Абдуқаҳҳоров 1993 йилнинг 29 август куни Андижон вилоятида туғилган. 2015 йилнинг 18 октябрида профессионал рингдаги фаолиятини бошлади. Шу кунгача тўққизта жангнинг барчасида зафар қучган ва олтита беллашувда рақибларини муддатидан олдинг енгган. Профессионал бокс бўйича Ўзбекистон чемпиони, World Boxing Foundation International –халқаро чемпионлик камари, WBC Asian Boxing Council Silver – Осиё кумуш камари соҳиби.\n- Қудратилло, Сиз профессионал боксчи сифатида танилдингиз. Одатда, аксарият боксчилар ҳаваскорлар ўртасидаги жаҳон ва қитъа чемпионатлари, Олимпия ўйинларида натижа кўрсатганидан кейин профессионал рингга қадам қўяди. Бироқ, Сиз ҳаваскорлар боксида эътиборга молик натижа қайд этмаган экансиз.\n- Мен ҳам боксни ҳозирги машҳур чемпионларимиз каби бокс тўгаракларидан бошлаганман. Кейинчалик Чирчиқ олимпия захиралари коллежида бокс бўйича сабоқ олдим. Ўсмирлар ва ёшлар терма жамоасида номзод бўлганман. Ҳаваскор боксчилар ўртасидаги энг юқори натижам - катталар ўртасидаги Ўзбекистон чемпионатида совриндор бўлганман.\nАслида яна бир неча йил ҳаваскорлар боксида қолиб, терма жамоага кириш учун курашсам бўларди. Профессионал боксдан таклиф бўлганидан кейин вақтни бой бергим келмади. Қолаверса, мутахассислар менинг жанг услубим профессионал боксга мос тушишини ҳам таъкидлашди.\n- Ҳаваскор ва профессионал бокснинг фарқини тез илғадингизми?\n- Ҳа, ҳар иккисининг ҳам ўзига яраша жиҳатлари бор. Ҳаваскор боксда бир турнир давомида бир нечта жанг ўтказасиз ва кейинги жангда ким рақиб бўлишини билмайсиз. Агар ютқазиб қўйсангиз кейинги гал яна ўзингизни кўрсатишга имкон бўлади. Профессионал рингда рақиб олдиндан аниқ бўлади. Жангга тайёрланиш, рақибни ўрганиш учун вақт бор. Энг мураккаб жиҳати шундаки, профессионал боксчи ютқазиб қўйса, рейтинги пастлаб кетади ва унга яна муносиб рақиб топиш қийинлашиб қолади. Қонун-қоида, раундлар сонидаги фарқларни айтиб ўтирмайман, уни боксга қизиққан ҳамма билади.\nКўпчилик профессионал боксчиларимиз Европа ва Америкада ташкил этилаётган профессионал бокс беллашувларида рингга чиқмоқда. Сиз нега асосан Малайзия ва Сингапурда жанг қиляпсиз?\nМен ва Азизбек Абдуғофуровга малайзиялик Викрам Свапрагасам деган мутахассис менежерлик қилади. Жануби-Шарқий Осиё мамлакатлари, айниқса Филиппин ва Таиландда профессионал бокс жуда оммалашган. Ўзига хос анъаналар, мактаблар шаклланган. Биз ҳар бир жангдан олдин Малайзияда уч ҳафталик ўқув-машғулот йиғинларини ўтказамиз. Жисмоний, техник, тактик машғулотлардан ташқари спарринг жанглари ташкил этилади. Рингда биз билан бокс тушаётган йигитларнинг маҳоратига тан бериш керак. Айниқса, филиппинлик спарринг-рақибларимиз ҳақиқий жанг қилаётгандек бокс тушади.\nЕнгил ва ярим оғир вазнда Филиппин ва Таиланд ўзининг боксчилари билан машҳур. Мана Мэнни Пакьяонинг ўзи неча йиллардан буён профессионал бокс чўққисида турибди. Айтганча, Пакьяо профессионал боксчилик фаолиятини бошлаганида мен икки ёшли болакай эдим. Ҳозир у мен қатнашаётган ярим ўрта вазнда (66,6 килограмм) WBC чемпионлик камарига эгалик қилмоқда. Мен эса профессионал боксда айнан ўша камарни қўлга киритишни мақсад қилганман.\n- Демак, Сиз истаётган соврин Пакьяонинг қўлида эканда. Танлаган йўлингиз анча мураккаб эканидан ҳайиқмайсизми?\n- WBC йўналишининг ярим ўрта вазнида Мэнни Пакьяодан ташқари, Дэнни Гарсия, Кит Турман, Амир Хан, Келл Брук, Жесси Варгас, Мигель Васкес, Тимоти Бредли каби жаҳон тан олган боксчилар ҳам рейтингнинг юқори поғоналарида қайд этилган. Шунингдек, вазни сал оғир ёки озгина енгил боксчилар ҳам оғирлигини ўзгартириб ярим ўрта вазнда жанг қилиши кўп учрайдиган ҳолат. Айтганингиздек, бу вазнда зўр боксчилар кўп ва бу ўта мураккаб вазн.\nЛекин мен ҳам ўз олдимга буюк мақсадни қўйганман, юқорида номи зикр этилган боксчилар қаторида бўлишни ният қилганман. Шундай экан ўзим танлаган йўлдаги қийинчиликларни енгиб ўтишим керак. Ҳеч ким ўзидан ўзи чемпион бўлиб қолмайди. Ғалабага эришиш учун тинимсиз меҳнат керак. Қийинчиликдан қўрқса, рақибнинг машҳурлигидан тиззаси қалтираса, катта рингларнинг салобати босса унда бокс тушмаган маъқул. Шахсан менга рақибимнинг кимлигини фарқи йўқ. Имкон борича ҳар бир жангга пухта тайёрланишга одатланганман.\n- Янги йилни ғалаба билан бошладингиз. Кейинги жанг 10 февралга белгиланган. Аввалига Сизга қарши Халқаро бокс ташкилоти - IBO йўналиши бўйича жаҳон чемпиони, жанубий африкалик Тсико Муловедзи (11-7-3, 6 КО) рингга чиқиши эълон қилинганди. Энди билсак, рақиб ўзгарибди.\n- Ҳа, менежерим аввалига африкалик боксчига қарши жанг ўтказишимни айтганди. Кейинроқ, бу чемпион мен билан рингга чиқишдан бош тортди. Профессионал боксда бунақаси кўп учрайди. Масалан, кўп боксчилар Азизбек Абдуғофуровнинг номини эшитиб, жанг таклифига рад жавобини бермоқда. Чунки Азизбек ҳаваскор боксда ҳам юксак натижаларни қайд этган. Профессионал рингда эса енгилмас ва нокаутчи боксчиларни бир зарбада қулатмоқда. Азизбек кучли зарбага эга бўлишдан ташқари, кучли техникага ва мустаҳкам ҳимояланади. Баъзан спарринг тушамиз. Зарба текказолмай чарчаб кетаман. Кўп боксчилар жанглари рўйхатида мағлубият бўлишидан қўрқиб, айрим чарм қўлқоп усталаридан қочади.\nШу боис Тсико Муловедзининг менга қарши рингга чиқмаслигини оддий қабул қилдим. Бўлажак жангнинг нуфузи юқорилиги учун янги рақиб ҳам тез топилди. Украиналик Виктор Плотников менга қарши жанг қиладиган бўлди. У профессионал рингда 34 та (16 та нокаут) ғалабага эришган ва бор-йўғи тўрт маротаба ютқазган. Мағлубиятларидан бирини апрелда Мэнни Пакьяога қарши чемпионлик жангини ўтказадиган австралиялик Жефф Хорндан қабул қилган. Виктор катта давраларни кўрган спортчи. Жанг 10 февраль куни Сингапурда бўлади.\n- Плотников қанчалар кучли бўлмасин ундан кейин Сизга қарши рингга чиқадиган боксчига тенг келолмайди. Мартда бўладиган жанг ҳақида ҳам гапириб берсангиз.\n- 25 март куни зимбабвелик Африка чемпиони Чарльз Манючига қарши жанг белгиланган. Бу боксчи етти йилдан буён мағлубият нималигини билмай келяпти. 20 та ғалабага эришган. У ҳозир WBC Silver – кумуш камарни эгаллаб турибди. Манючи бу соврин учун ўтган йили Россияда ташкил этилган жангда енгилмас боксчи Димитрий Михайленкони мағлуб этган. Жаҳон рейтингида ўз вазнида юқори ўринларда қайд этилган.\nБўлажак жанг мен учун жуда аҳамиятли. Агар WBC Silver камарини қўлга киритсам, кейин АҚШда жанг ташкил этиш ва рақиб топиш имкониятим ошади. Юқори кўпчилик АҚШдаги мусобақаларда рингга чиқаётгани ҳақида гапирдик. Мен аввал яхшилаб тайёргарлик кўриб, тажриба тўплаб кейин катта жангларга чиқишни режалаштирган эдим. Мана бу йилдан ўша мен мўлжаллаган давр келди.\n- Қудратилло, катта жангларга тайёргарлик кўряпсиз. Ўзингизни устун жиҳатларингиз ва камчилигингизни биласизми?\n- Умуман олганда, ўзбекистонлик боксчилар ҳаваскор боксда маҳоратини тоблаган ва бой тажриба тўплаган. Мен ҳам шулар қаторидаман. Бизга яхши таълим-тарбия беришган. Мактаб кўрганмиз. Хорижда кучли зарбасига ишониб, профессионал боксга қадам қўйган йигитлар жуда кўп. Улар фақат зарбасига ишонади. Тўғри, агар уларнинг муштига чап беролмай қолсангиз тамом. Нокаут бўлишингиз аниқ. Лекин боксчилар тили билан айтганда, уларни “алдаб” юриб ютиш мумкин. Кучига ишонган боксчилар тактикани яхши билмайди. Бизга энг аввало ақлни ишлатишни ўргатишган.\nМенда ўзимга яраша камчиликлар ҳам бор албатта. Энг катта айбим зарбам ўзим истагандек кучли эмас.\n- Лекин тўққизта жангдан олтитасини нокаут билан якунлагансиз-ку?\n- Бу нокаутлар менинг жанг усулим самараси. Рингда кўп ва тез ҳаракат қилишга уринаман. Нокаутларимнинг аксариятини рақибнинг жигарига зарба бериш орқали амалга оширганман. Бироқ, ўтган йили WBC Asian Boxing Council Silver welterweight title – Осиё кумуш камари учун филиппинлик Адонес Кабалкуинтога қарши ўтказилган жангда тактикам самара бермади. Уни нокаут қилолмадим. Ўн икки раунд жанг қилдик. Бир томондан бу жанг орқали мен кўп раундлик жангларга ҳам тайёр эканимни билиб олдим.\n- Кимни идеал боксчи, деб ҳисоблайсиз?\n- Менинг фикримча, рингда ақлини ишга соладиган, серҳаракат, рақибга аниқ ва кучли зарба бера оладиган ва ўз навбатида рақибнинг муштидан қоча оладиган бокс устаси яхши боксчи ҳисобланади. Профессионал рингда идеал боксчи бу Флойд Мэйвезердир. У 49 та жангда бирорта мағлубиятга учрамаган. Ўзини кучлиман, деб билган барча рақибларини мағлуб этган. Ҳатто мен орзу қилган чемпионлик камарини ўзида сақлаб турган Мэнни Пакьяо ҳам Флойдга енгилган.\nҲаваскор боксчилар ўртасида олимпия чемпиони Ҳасанбой Дўстматовга тенг келадигани йўқ. Мен бу гапни у эришган ютуқларга қараб айтаётганим йўқ. Илгари бирга шуғулланганмиз. Олимпия ўйинларидаги жангларда у юқори савиядаги боксчи эканини яна бир карра исботлади, холос. Ўта тез ҳаракатланади, тез фикрлайди, рақиби кўзини очиб юмгунча бир неча зарбаларни мўлжалга теккизади. Шу билан бирга ўзи зарба емайди. Боксчи шунақа бўлиши керак.\nБундан ташқари, профессионал боксдаги фаолиятини муваффақиятли бошлаган ҳамюртиларимизни ҳам алоҳида таъкидлаб ўтишни истайман. Азизбек Абдуғофуров ҳақида гапирдим. Нокаутчи Шоҳжаҳон Эргашевнинг ҳам имкониятлари юқори. У ўта кучли зарбага эга ва ўзи чидамли, бардошли боксчи. АҚШда жанг ўтказаётган Санжар Раҳмонов ҳаваскорлар ўртасида катта ютуқларга эришган ва унинг бой тажрибаси профессионал рингда қўл келмоқда. Достон Турдиев, Феруз Йўлдошев, Ботирали Мамажонов, Жамшид Нажмиддинов каби профессионал боксчилар ҳам ҳар жиҳатдан ўзини кўрсатмоқда.\n- Сиз учун ноқулай рақиб борми ва ким билан рингда тўқнаш келишни орзу қиласиз?\n- Ҳаваскор боксдалигимда Шаҳрам Ғиёсовга ютқазганман. У ҳақиқатан мендан кучли эди. Сабаби у менга нисбатан тез ҳаракат қилган. Жуда ноқулай рақиб бўлган. Қолган боксчиларга қарши баҳсларда унча қийналмаганман.\nПрофессионал боксчи сифатида Мэнни Пакьяо билан жанг қилишни орзу қиламан. У мен иштирок этаётган вазн тоифаси етакчиси ва чемпиони. Профессионал боксда чемпионлик камарини қўлга киритишни мақсад қилган эканман, эртами кечми барибир жаҳон миқёсидаги юлдузларга қарши жанг қилишга тўғри келади. Буни катта гапга йўйманг. Профессионал боксда ўзбек бокс мактабида тарбияланган чарм қўлқоп усталари профессионал рингда бир неча маротаба жаҳон чемпионлигини қўлга киритишгани тарихдан маълум. Биз уларни йўлини давом эттиришимиз керак.\n- Бу йилга режалар қандай?\nТез кунларда Малайзияга бориб 10 февралдаги жанг олдидан ўқув-машғулот йиғинларини бошлаймиз. Янги йилнинг дастлабки ойларида учта жанг белгиланган эди. Биттасини ғалаба билан якунландим. Энди февралда Виктор Плотников, мартда Чарльз Манючига қарши жангларим бор. Мураббийларим бу беллашувлардан кейин таътил олишим кераклигини айтишди. Катта жанглар олдидан бироз тин оламиз.\nМана шу икки ойдан кейин фаолиятимдаги янги босқич бошланади. У ёғига шунга яраша тайёргарлик кўрамиз. Ҳозир эса бор эътиборимни олдимдаги икки жангга қаратганман.\nҚудратилло бўлажак мураккаб жангларда Сизга омад ёр бўлсин. Ўз фикр-мулоҳазаларингиз билан ўртоқлашганингиз учун раҳмат. Мухлислар номидан Сизга бўлажак жангларда ғалаба ёр бўлишини тилаб қоламиз.


Ғаллани нобуд бўлишдан асранг » Зарафшон Газетаси\nҒаллани нобуд бўлишдан асранг Иқтисодиёт\n22 июн 2017 09:21\nВилоят ИИБ ёнғин хавфсизлиги бошқармаси ва унинг ҳудудий бўлимлари томонидан ғалла йиғим-терим мавсумида ёнғин хавфсизлигини таъминлаш мақсадида қатор чора-тадбирлар амалга оширилмоқда.\nЖумладан, вилоят ҳудудидаги донни қайта ишлаш корхоналари, дон сақлаш элеваторлари ва дон қабул қилиш манзилгоҳларининг ёнғин хавфсизлиги ҳолати ўрганиб чиқилиб, аниқланган камчиликларни бартараф этиш бўйича корхона раҳбарларига зарур тавсиялар берилди. Маскан раҳбарлари, энергетик, муҳандислар ҳамда ишчи-хизматчилар иштирокида ёнғин хавфсизлигига доир учрашувлар ўтказилди.\nВилоят ҳудудида ғалла ўрим-йиғимига жалб этилган комбайнларнинг ёнғин хавфсизлиги ҳолати ўрганиб чиқилди ва ҳайдовчиларга йўриқномалар ўтказилди. Бугунги кунда комбайнлар ва дон ташиш техникаларининг бенуқсон ишлаши ва ғалла майдонларида ёнғин хавфсизлигини таъминлаш учун соҳанинг 341 нафар ходими жалб этилган.\nВилоятимиздаги ёзги дам олиш оромгоҳларида ҳам ёнғин хавфсизлигини таъминлашга бошқарма ходимлари алоҳида эътибор бермоқда.\nШу мақсадда ишчи гуруҳ томонидан оромгоҳларнинг ёнғин хавфсизлиги ҳолати тўлиқ ўрганиб чиқилди. Ўрганишлар давомида мутасадди раҳбарлар, ишчи-хизматчилар билан суҳбат ҳамда учрашувлар ўтказилиб, мавсумга доир аниқ вазифалар, ҳар бир тарбиячининг болажонлар билан машғулот олиб бориш дастурлари ишлаб чиқилди.\nвилоят ИИБ ЁХБ катта\nМавсум беталафот ўтмоқда\nЭҳтиёткорлик ҳаётингиз ва мол-мулкингизни асрайди


СЎНГГИ 14 ТА АВТОБУС АНДИЖОНГА ЕТИБ КЕЛДИ - ANDIJONNOMA.UZ\nСЎНГГИ 14 ТА АВТОБУС АНДИЖОНГА ЕТИБ КЕЛДИ\nЖамоат транспортлари хусусий корхоналар ва давлат идораларининг ходимларини ўз манзилларига етиб олишларида кенг воситачилик хизматини ўтайди. Бу эса шаҳар иқтисодиётини ривожланишдаги муҳим мезонлардан биридир.\nХабарингиз бор 2021 йилда вилоятимизга 80 га яқин замонавий автобус келтириш режалаштирилиб, қўшимча автобус йўналишлари ишга туширилган эди. Жорий йилнинг 4 май куни ушбу транспорт воситаларининг сўнгги 14 донаси Андижонга етиб келди.\nАндижон шаҳрининг марказида ушбу автобусларни халқ хизматига йўналтиришга бағишланган тадбир бўлиб ўтди. Унда вилоят ҳокими Шуҳратбек Абдураҳмонов иштирок этиб, йўловчилар учун қулай хавфсиз ва ишончли бўлган транспортларни ташкил этиш энг долзарб масалалардан бири ҳисобланишини яна бир бор таъкидлади.


«Tashkent Law Spring»да ДХАдаги инновациялар ҳақида видеоролик намойиш этилди — Teletype\n«Tashkent Law Spring»да ДХАдаги инновациялар ҳақида видеоролик намойиш этилди\nАввал таъкидланганидек, пойтахтимизда мустақил Ўзбекистон тарихида илк бор «Tashkent Law Spring» форуми ўз фаолиятини бошлади.\nТадбир ўз ичига 40 га яқин мамлакатдан мингдан ортиқ ҳуқуқшунослик соҳасидаги энг яхши мутахассисларни жамлади.\nДавлат хизматлари агентлигидан мазкур форумда директор Халилилло Турахужаев ва бир қатор масъул ходимлар иштирок этди.\nФорумда Давлат хизматлари марказлари пайдо бўлишлари билан давлат хизматлари соҳаси трансформацияси, мобил давлат хизматлари, соҳани модернизация қилиш учун жорий этиладиган юқори технологик ечимлар, шунингдек, Агентлик томонидан ташаббус қилинган — ўзбошимчалик билан қурилган иморатларни қонунийлаштириш ва ФҲДЁ органлари томонидан бериладиган ҳужжатлари мавжуд бўлмаган шахсларни аниқлаб, тегишли ҳужжатларни бериш каби 2 йирик ижтимоий акция ҳақида презентация намойиш этилди.\nТаъкидланганидек, жорий йил охиригача давлат хизматлари кўрсатишнинг янги формати — Call-service ни жорий этиш режалаштирилган. Бу эса зарур бўлган маълумотлар(масалан, СТИР рақамини аниқлаш)ни битта қўнғироқ орқали олиш имконини яратади. Тайёр ҳужжат сақланаётган репозиторийга ҳаволани қўнғироқ амалга оширилган телефон рақамига смс қилиб юборилади.\nБундан ташқари, яқин истиқболда ДХМларга онлайн тарзда навбат олиш имконини яратиш назарда тутилган.\nИнтернет яратилгандан буён энг муҳим технологик янгилик этиб, шунингдек, маълумотларни очиқлигини ва ҳимояланганлиги таъминловчи тизим блокчейн технологиясининг пайдо бўлиши ҳисобланади. Давлат хизматлари агентлиги ушбу тенденциялардан ортда қолаётгани йўқ.,\nШундай қилиб, Агентлик блокчейн технологиясини ФҲДЁ органлари тизимига жорий қилиш ташаббус билан чиққан. Бу эса, ФҲДЁ органларининг ишончли, марказлаштирилмаган, ҳимояланган ва шаффоф маълумотлар базасини яратиш ва коррупция ҳолатларини йўқ қилиш имконини яратади.\nШубҳасиз, «Tashkent Law Spring» дунёдаги амалиётлар ва илғор тажрибасига асосланган ҳолда милий ҳуқуқ тизимини ривожлантириш учун янги ёндашувлар ва замонавий механизмларни ишлаб чиқишга ёрдам берадиган бахс ва мунозаралар учун ажойиб платформага айланади.\nФорум 2019 йи 27 апрелга қадар давом этади.


Афғонистон президенти Ҳомид Карзай Покистон раҳбари Парвез Мушаррафни террорчиликка қарши курашда кўпроқ ҳамкорлик қилишга чақирди.\n25 январ 2021, Тошкент вақти: 10:19\nКарзай: “Қўшни Покистондаги биродаримиз, Покистон президенти жаноби олийлари террорчиликка қарши курашда жиддийроқ ва жонлироқ ҳамкорлик қилади, деб умид қиламан. Ҳамкорлик икки давлат, қолаверса бутун дунё манфаатига хизмат қилади”.\nСўнгги бир неча кундан буён Афғонистон ва Покистон раҳбарлари ўртасида мана шундай баёнотлар алмашинуви кузатилмоқда. Ўтган ой президент Карзай Покистон ҳудудидан бошпана топган Толибон ва Ал-Қаида аъзоларининг рўйхатини Мушаррафга топширгандан буён икки давлат ўртасидаги муносабатлар таранглашди. Мушарраф мазкур рўйхатни эскирган дея инкор қилди. Карзай эса, йуқ, ахборот тўғри деб айтди.\nАйни пайтда, АҚШ армияси Марказий қўмондонлиги раҳбари генерал Жон Абизайд Афғонистон - Покистон муносабатларини муҳокама қилиш учун Исломободда президент Мушарраф билан учрашди. Учрашув чоғида Мушарраф жанггариларни таг- томири билан йуқ қилиш учун барча имкониятлар ишга солинаётганини айтди.


ЎзА - ОСИЁ ЎЙИНЛАРИ: Ватанимиз спорт шарафини кимлар ҳимоя қилади?\nОСИЁ ЎЙИНЛАРИ: Ватанимиз спорт шарафини кимлар ҳимоя қилади?\n14.08.2018 17:04 Чоп этиш версияси\nИндонезиянинг Жакарта ва Палембанг шаҳарларида 18-бор ўтказилаётган ёзги Осиё Ўйинларининг расман старт олишига атиги тўрт кун вақт қолди.\nАйни пайтда деярли барча спорт делегациямиз мусобақа жойига етиб боришган, айрим спорт турлари бўйича вакилларимиз эса сўнгги кун ва соатларга қадар бошқа шаҳарларда ташкил этилаётган мусобақа ва ўқув-машғулот йиғинларида қатнашишни, Осиё Ўйинларидаги муддатига яқин эса белгиланган жойга етиш боришни режалаштиришган.\nМисол учун, гимнастикачиларимиз Осиё Ўйинлари олдидан Жаҳон Кубогида иштирок этишни лозим топган. Терма жамоамиз аъзолари Сабина Ташкенбаева ва Нуриниссо Усмоновалар 17-20 август кунлари Минскдаги Жаҳон Кубогида қатнашадилар. Айни пайтда Сабина Ташкенбаева олдинда турган масъулиятли мусобақаларга Россиянинг Новогорскдаги ўқув-машғулотлар базасида тайёргарлик кўрмоқда. Бадиий гимнастика бўйича Осиё Ўйинлари беллашувлари 27-28 август кунларига белгиланган.\nМазкур қитъа Ўйинларида Ватанимиз спорт шарафини ҳимоя қилувчи спорт делегациямиз таркибини ҳавола этаётгандик. Бугун яна бир қатор спорт турлари бўйича терма жамоаларимиз таркибини ҳавола этамиз.\nМураббий - Алёна Аксёнова\nФедерация раиси - Андрей Абдувалиев\nМураббийлар - Олим Аҳмаджонов, Павел Андреев, Шавкат Шарипов, Ольга Шамсутдинова.\n62кг - Адҳам Эргашев\n69кг - Достон Ёқубов\n77кг - Шаҳзод Худойберганов\n85кг - Суннатилла Ўсаров\n94кг - Фарҳод Собиров\n105кг - Руслан Нурудинов\n+105кг - Рустам Жангабаев\n58кг - Муаттар Набиева\n75кг - Омадой Отақўзиева\nМураббийлар - Баҳром Мендибаев, Мансурбек Чашемов, Артур Емирян.\nМассажчи - Обиддин Муслимов.\nМураббийлар - Леонид Блохин, Вячеслав Растригин.\nФедерация бош котиби - Элдор Анарбоев\nМураббийлар - Сергей Шмелёв, Ориф Усманов.\nМураббийлар - Ўктам Бекпўлатов, Дилноза Бакирова.\nЭслатиб ўтамиз, 18 август куни бошланадиган Осиё Ўйинларида юртимиз шарафини 232 нафар спортчи 30та спорт турида ҳимоя қилади.


Вторник, 10 Март 2015 15:29\nТемир йўл инфратузилмаси: Модернизация ва изчил ривожланиш\nТранспорт-коммуникация тизими мамлакат иқтисодиётининг қудратини белгиловчи асосий воситалардан биридир. Шу боис кейинги йилларда юртимизда ушбу соҳа ва транзит салоҳиятини янада юксалтиришга алоҳида эътибор қаратилаяпти. Натижада йўлларимиз равон, манзилимиз яқин бўлиб, турмушимиз тобора фаровонлашмоқда. Буни мазкур тизимнинг етакчи тармоғи — темир йўл соҳасида рўй бераётган оламшумул ўзгаришлар мисолида ҳам яққол кўришимиз мумкин.\nВторник, 10 Март 2015 15:27\nДилбар фасл — кўклам ўзининг бетакрор шодиёналари билан ҳам кўнглимизга қувонч олиб келади. Шу боис баҳор меҳр-муҳаббат, оқибат, гўзаллик тараннуми сифатида ҳаётимизда алоҳида ўринга эга.\nВторник, 10 Март 2015 15:25\nХусусий мулкнинг ҳуқуқий ҳимоясини кучайтириш — долзарб вазифа\nОлий Мажлис қуйи палатаси қўмиталари қонун ижодкорлиги фаолиятига қонун лойиҳаларини давлат бошқарувининг турли бўғинлари, фуқаролик жамияти институтларида, шулар қаторида, олимлар, юқори малакали мутахассислар, экспертларнинг кенг доирасини жалб қилган ҳолда, батафсил ва таъсирчан муҳокама қилиш амалиёти жорий этилаяпти. Бу эса самарали қонун ижодкорлиги фаолиятининг мустаҳкам пойдевори саналади.\nВторник, 10 Март 2015 15:23\nИшончни оқлаш саодати\nЭл-юрт олдидаги фарзандлик бурчини шараф билан уддалаган йигитлар бугун ўз қадрдонлари бағрига қайтмоқда. “Ўзбекистон Республикаси фуқароларини муддатли ҳарбий хизматга навбатдаги чақируви ҳамда белгиланган хизмат муддатларини ўтаб бўлган ҳарбий хизматчиларни Қуролли Кучлар резервига бўшатиш тўғрисида”ги 2014 йил 26 декабрда қабул қилинган қарор ижроси доирасида жойларда уларни тантанали кутиб олиш маросимлари ўтказилаяпти.\nЭнергияни тежайдиган замонавий технология\n“Бакери продукт Бухара” масъулияти чекланган жамиятида нон ва нон маҳсулотлари ишлаб чиқаришга қаратилган лойиҳа амалга оширилди.\n— Биз харид қилган замонавий технологик линия соатига атиги 2,5 киловатт электр энергия сарфлайди, — дейди Бухоро шаҳрилик тадбиркор Анвар Ражабов. — Унда қирқ дақиқа ичида 162 та қолипли нон пишириш мумкин. Бундан ташқари, замонавий печда ўндан зиёд турдаги пишириқлар тайёрлаш имконияти мавжуд. Мазкур бизнес лойиҳани рўёбга чиқаришимизда банкнинг 90 миллион сўмлик кредит маблағи қўл келди.\nВторник, 10 Март 2015 15:13\nТинч ва осойишта юртга байрамлар ярашади\nЮртимизда ҳукм сураётган тинчлик ва барқарорлик, меҳр-оқибат муҳитини асраш шу заминда яшаётган ҳар бир инсон, фуқаронинг муқаддас бурчидир.\nВторник, 10 Март 2015 15:12\n«Локомотив» — Ўзбекистон суперкубоги соҳиби\nПойтахтимиздаги муҳташам “Бунёдкор” стадионида футбол бўйича Ўзбекистон суперкубоги учрашуви бўлиб ўтди. Унда олий лиганинг амалдаги чемпиони “Пахтакор” ва мамлакат кубоги соҳиби “Локомотив” ўзаро куч синашди.\nВторник, 10 Март 2015 09:09\n1941 — 1945 ЙИЛЛАРДАГИ УРУШ ҚАТНАШЧИЛАРИНИ РАҒБАТЛАНТИРИШ ТЎҒРИСИДА\n2015 — 2019 йилларда Гулистон шаҳрида дренаж тизимини янада такомиллаштириш, мелиоратив ҳолатини яхшилаш ва ер ости сув сатҳини камайтириш, муҳандислик-коммуникация ва ижтимоий инфратузилмани ривожлантириш дастурини ишлаб чиқиш тўғрисида


Шавкат Мирзиёев: 2020 йилда 23 миллиард долларлик инвестиция (...)\nТОШКЕНТ, 24 январь. /“Дунё” АА/. Бу борадаги фикрлар Ўзбекистон Республикаси Президенти Шавкат Мирзиёевнинг Олий Мажлисга тақдим этаётган Мурожаатномасида қайд этилди, деб хабар бермоқда “Дунё” АА мухбири.\nДавлатимиз раҳбари жорий йилда мамлакатимизда фаол инвестиция сиёсатини изчил давом эттириш ҳақида сўз юрита туриб, жорий йилда 23 миллиард доллар инвестиция ўзлаштирилишини маълум қилди. Бунинг натижасида эса 206 та янги йирик қувватлар ишга тушурилади.\nШавкат Мирзиёев ушбу йирик қувватлар сирасига “Навоийазот” акциядорлик жамияти, “Шўртангазкимё” мажмуаси, Тошкент металлургия заводи лойиҳалари, шунингдек, Тошкент метрополитенининг янги линияси ишга тушишини қайд этди.\nМурожаатда билдирилишича, солиқ сиёсатида илк бор солиқни бўлиб тўлаш тизими жорий этилади.


Толибон: Хитой Афғонистонни қайта тиклашда «асосий шерик» бўлади\nТолибоннинг айтишича, Хитой Афғонистон билан дипломатик алоқаларни сақлаб қолади ва Кобулдаги янги раҳбарият АҚШ бошчилигидаги коалиция кучлари чиқиб кетгандан сўнг иқтисодий ёрдам учун Пекинга таянади.\nТолибон матбуот котиби Забиҳулла Мужоҳид 2 сентябрь куни Италиянинг La Rebublica газетасига берган интервьюсида, Хитой иқтисодий инқирознинг олдини олиш ва Афғонистонни қайта тиклашда ҳаракатнинг «асосий шериги» эканлигини айтди.\nМамлакатда ҳокимиятни қўлга киритиш ва Ғарб томонидан қўллаб-қувватланган ҳукумат қулаши ортидан, толиблар анча мўътадил йўл тутишга, баъзи инсон ҳуқуқларини ҳимоя қилишга ва рақибларига жавоб беришдан тийилишга ваъда берди.\nАҚШ ва унинг иттифоқчилари Афғонистондаги дипломатик ваколатхоналарини ёпдилар. Ғарбнинг айтишича, унинг Толибон ҳукуматини тан олиши ва мамлакатга иқтисодий ёрдам кўрсатиши гуруҳнинг ҳаракатларига боғлиқ. Бироқ, Хитой ёрдам ва сиёсий алоқаларни инсон ҳуқуқлари ҳолатига боғлиқ қилиб қўйиши даргумон.\n«Хитой — бизнинг асосий шеригимиз ва бизга асосий, ажойиб имкониятни тақдим этади, чунки у мамлакатимизни сармоя киритишга ва қайта қуришга тайёр», деди Мужоҳид нашрга.\nМужоҳид Толибоннинг Пекиндаги «Бир макон, бир йўл» ташаббуси, Хитойнинг глобал инфратузилма лойиҳаси ва ўнлаб мамлакатларда ўзининг иқтисодий ва сиёсий позицияларини мустаҳкамлашга мўлжалланган ресурсларни ривожлантириш режасига қизиқишини қайд этди. «Бизда бой мис конлари бор, улар хитойликлар туфайли модернизация қилинади. Хитой, ниҳоят, биз учун дунё бозорларига чиқиш учун чиптадир», — деди Мужоҳид.\nТолибоннинг яна бир расмийси 2 сентябрь куни Хитой Афғонистондаги элчихонасини очиқ сақлашга ва муносабатларни «мустаҳкамлашга» ҳамда гуманитар ёрдамни оширишга ваъда берганини айтди.


Донбассдаги можаролар бошланганидан бери АҚШ Украинага 265 миллион доллар ажратди\n18:32 / 05.03.2016\nАҚШ Украинага Донбассдаги можаролар бошланганидан буён 265 миллион доллар ажратгани маълум қилинган. Бу ҳақда АҚШ мудофаа вазирининг Россия, Украина ва Евросиё масалалари бўйича маслаҳатчиси Майкл Карпентернинг маълумотига асосланиб, RNS хабар бермоқда.\n«Можаролар бошланганидан бери АҚШ Украинага 265 млн доллар миқдорида ёрдам ажратди. Бу маблағлар турли йўналишларда, жумладан, ўқув-машғулотлари учун ҳамда тунги кўриш мосламасидан радар қурилмаларига қадар, рациялар, автомобиллар ва патруль қайиқлари учун сарфланди», — деди Карпентер.\nУнинг таъкидлашича, АҚШнинг вазифаси Украина кучларини жанговар тайёргарлигини оширишдан иборат.


Қозоғистонда энг кам иш ҳақи оширилиб, ижтимоий ҳимоя кучайтирилади\nОСТОНА – Қозоғистонда аҳолини ижтимоий қўллаб-қувватлашни кучайтириш дастури доирасида энг кам ойлик миқдорини ошириш режалаштирилмоқда, деб хабар берди Казинформ 29 ноябрь, пайшанба куни.\n«2019 йил 1 январдан бошлаб кам ҳақ тўланадиган ишчилар, жумладан, давлат хизматчиларининг иш ҳақи 1,5 бараварга ошади», деди президент Нурсултон Назарбоев Меҳнат ва ижтимоий ҳимоя вазирлигининг фаолиятига бағишланган мажлис чоғида.\n«Бу, шунингдек, маъмурий, кўмак ва техник хизмат ходимларига ҳам тааллуқли бўлади. Иқтисодиётнинг барча соҳаларидаги 1,3 миллион нафар кам ҳақ тўланадиган ёлланма ишчиларнинг ойлик маошлари ўртача 30 фоизга ошади», деди Назарбоев.\nПрезидент Назарбоев пенсия тўловлари, меҳнатга лаёқатсизлик ва боқувчисини йўқотганлик учун нафақаларни ошириш зарурлигини таъкидлади.\nҚозоғистон бу йил ижтимоий ёрдам учун 2,6 триллион тенге (7 миллиард доллар) ажратди, бу ўтган йилга нисбатан 21,3 фоизга кўп, деди Назарбоев.\nУнинг сўзларига кўра, жорий йилнинг дастлабки 10 ойи мобайнида ҳукумат томонидан 103 минг оилага ёки 534 минг кишига ёрдам кўрсатилган.\nЎзбекистонда ҳам шундай бўлганида эди. Машина олиш учун 10 йил емай ичмай яшаш керак. Қозоғистонда 1 йилда олса бўлади. Эҳ қачон машина олади ўзбеклар ўзига беклар. Шунда бир жумла эсимга тушади «ўзингни газинг бўлиб таппи ёққан ўзбегим». Шу мисрага жавобан ўзингда машина заводинг бўлиб пиёда юрган Ўзбегим.\nНархларни ушлаб туришса маъқул, акс ҳолда бундан нима фойда?\nРоссияда шу ҳам йўқ\nҚонунларнинг кучайганига қарамай, Марказий Осиё аёллари ҳанузгача зўравонлик ва дискриминацияга дуч келмоқдалар\nБирлашган Миллатлар Ташкилотининг Гендер тенглиги ҳамда аёлларнинг ҳуқуқ ва имкониятларини кенгайтириш («БМТ-Аёллар») ташкилотига кўра, Марказий Осиёда ҳар уч аёлдан бири дўппосланиш, жинсий зўравонлик ва бошқа турдаги шафқатсиз муносабатга дуч келмоқда.


Исроилнинг жосус дастуридан ҳукуматлар ноқонуний фойдаланган бўлиши мумкин | Azon.uz - Ахборот-таҳлилий портал\n1337 20:35 19.07.2021\nThe Guardian нашрининг ёзишича, Исроилнинг NSO Group компанияси ишлаб чиққан жосус дастурдан глобал миқёсда ва ёмон ниятда фойдаланилган. Ушбу дастурдан камида ўнта давлат – Озарбайжон, Баҳрайн, Қозоғистон, Мексика, Марокаш, Руанда, Саудия Арабистони, Венгрия, Ҳиндистон ва Бирлашган Араб Амирликлари ҳукуматлари фойдаланган бўлиши мумкинлиги айтилмоқда.\nЖосус дастур журналистлар, адвокатлар, дин арбоблари, тадбиркорлар ва сиёсатчиларни кузатиш учун ишлатилган. Pegasus Project номли лойиҳа доирасида дунё бўйича 50 мингдан зиёд телефон кузатувга олинган. Жосус дастур телефоннинг микрофони, камераси, хабарлари, сўзлашув қайдларига боғланишга имкон берган. The Guardian телефони кузатилган кишиларнинг рўйхати яқин кунларда эълон қилинишини билдирди.\nРуанда, Марокаш, Ҳиндистон ва Венгрия жосус дастур ҳақидаги иддаоларни рад этди. Озарбайжон, Баҳрайн, Қозоғистон, Саудия Арабистони, Мексика ва БАА ҳукуматлари эса The Guardian нашрининг сўровига жавоб қайтармаган.\nАйни пайтда NSO Group ҳам айбловларни рад этиб, давлатлар ёки хавфсизлик кучларига террорчилик ва оғир жиноятларга қарши курашишларига ёрдамлашиш учун уларга технологик воситалар етказиб бериганини айтмоқда.\nИсроил жосус дастур ҳукумат\n222 12:40 03.08.2021\n2693 17:55 01.08.2021


Ўзбекистонда 3,7 миллион абонент электр ҳисоблашнинг автоматлаштирилган тизимига ўтказилди: бу тизимда инсон омили аралашмайди\nЎзбекистон 18:05 / 16.09.2020 6300\nЭлектр энергияни ҳисоблашнинг автоматлаштирилган тизими орқали электр таъминотидаги кўплаб муаммоларга барҳам бериш кўзда тутилган. Жумладан, мазкур тизимни бошқаришда инсон омили кескин камаяди, электр энергияни ҳисоблашда эса бу омил мутлақо бўлмайди. Умуман, мазкур тизим соҳадаги хизмат кўрсатиш сифатини янги босқичга олиб чиқиши кутилмоқда.\nБугунги кунда Бухоро вилоятидаги электр энергияси истеъмолчилари тўлиқ янги тизимга ўтиб бўлди. Шу муносабат билан вилоятда тизимдаги жараённи кўздан кечириш, дастлабки натижалар билан танишиш мақсадида Бухорода бўлдик.\nРеспублика «Ҳудудий электр тармоқлари» АЖ бошқарув раисининг биринчи ўринбосари Жаҳонгир Обиджонов электр энергиясини ҳисобга олиш ва назорат қилишнинг автоматлаштирилган тизими (АСКУЭ) бўйича ўз фикрини билдирди:\n«Мазкур лойиҳа Ўзбекистон Республикаси Президентининг «2018 йил 23 октябрдаги «Электр энергетикаси тармоғини жадал ривожлантириш ва молиявий барқарорлигини таъминлаш чора-тадбирлари тўғрисида»ги қарорига ҳамда 2019 йил 9 июлдаги “Ёқилғи-энергетика соҳасида ўзаро ҳисоб-китобларни янада такомиллаштириш ва молиявий барқарорликни ошириш чора-тадбирлари тўғрисида”ги ПФ-5761 сонли фармонига асосан амалга оширилмоқда. 2021 йилнинг дастлабки ярмига қадар республика бўйича 7,4 миллиондан ортиқ истеъмолчилар барчаси электр энергиясини ҳисобга олиш ва назорат қилишнинг автоматлаштирилган тизимига уланиши белгиланган.\nБугунгача мамлакат бўйлаб жами истеъмолчиларнинг ярми янги тизимга уланган. Яъни республика бўйича 70 дан ортиқ туман ва шаҳарларда 3,7 миллион абонентга АСКУЭ тизими орқали электр таъминоти хизмати кўрсатилмоқда.\nТаҳлил натижалари шуни кўрсатмоқдаки, янги тизимда электр таъминоти ва қарздорлик билан боғлиқ мурожаатлар сони 15 бараварга қисқарди. Бунинг сабаби, янги тизимда дебитор қарздорликнинг ўзи бўлмайди, истеъмолчи ҳисобида маблағ қолмаса ақлли ҳисоблагич автоматик тарзда ўзи тармоқдан узилади. Қачонки истеъмолчи тўловни амалга оширса яна ишга тушади. Натижада соҳада дебитор қарздорлик кескин камайгани кузатилди. Ҳисоб-китобнинг автомат тарзда аниқ амалга оширилиши ҳам турли тушунмовчилик ва эътирозларга барҳам бермоқда», дейди Жаҳонгир Обиджонов.\nСиз кўриб турган суратда Бухоро вилоятининг барча ҳудудидаги энергия таъминоти ҳолатини кузатиб туриш мумкин.\nХудди шу ускуналар ёрдамида электр истеъмоли автоматик тарзда ҳисоблаб борилади.\nУмуман, янги тизимда ҳисоблагичлар 20 дан ортиқ функцияларни амалга ошира олади. Маълумотларни сохталаштиришнинг эса имкони йўқ. Ҳисоблагичга ташқи таъсир ўтказилса, у дарҳол ўчади ва тизимга хабар жўнатади. Юқоридаги марказий базадан туриб ҳаттоки қаерда ноқонуний уланиш содир этилаётганини аниқлаш мумкин. Чунки шундай ҳолат юз берса автоматик тарзда базага хабар келади. Унинг яна бир қулайлиги, мобил банкинг ва бошқа тўлов хизматларидан фойдаланиш мумкин.\n«Автоматлаштирилган тизимнинг энг муҳим жиҳатларидан бири — бунда инсон омили иштирок этмайди. Шу сабабдан тасодифий хатоликлар юз бериши мумкин эмас. Истеъмолчининг ҳисобида маблағ тугадими, автоматик равишда узилади. Яна бир энг қулай томонларидан бири, мана шу марказий бинодан туриб қаерда авария содир бўлганини кузатиш мумкин. Ўша вақтнинг ўзида сигнал етиб келади ва авария гуруҳи воқеа жойига етиб бориб муаммони бартараф этади» дейди Бухоро вилоят электр тармоқлари корхонаси АСКУЭ етакчи муҳандиси Бахтиёр Қодиров.\nЯнги тизимнинг иш жараёни билан яқиндан танишиш мақсадида Бухоронинг чекка туманларидан бири Қоракўлда бўлдик.\nТумандаги «Саид Мед Сино» хусусий диагностика даволаш маскани раҳбари, тадбиркор Мардон Ҳайдаровнинг айтишича, янги тизим ўрнатилгач, электр сифати меъёрий ҳолатга келган. Ҳисоблагичда маблағ тугашидан бир-икки кун олдин, тадбиркорнинг қўл телефонига бу ҳақда хабар келади ва олдиндан яна тўлов амалга оширилади.\nИстеъмолчилардан бири Бозор Рамазонов эса илгари аҳоли учун энг қийини электр сарфи учун маблағни тўлаш ва айниқса аниқ қарз миқдорини билиш бўлганини айтди. Энди эса маблағ телефон орқали уйда ўтириб ҳам тўлаб қўйилади. Ҳисоб-китобда чалкашлик йўқ.\nТуманда 36 минг нафар истеъмолчиларнинг барчаси АСКУЭ тизимига уланган. Туман электр тармоқлари корхонаси бошлиғи ўринбосари Одил Шукуровнинг билдиришича эса, туман ЭТКда истеъмолчилар учун электр энергияси сарфи билан боғлиқ ҳар қандай маълумотлар шаффоф тарзда кўрсатиб беради. Бу АСКУЭ тизимининг имкониятларидан бири. Мана шу шаффоф тизим ҳар қандай низо ва тушунмовчиликларнинг олдини олади. Қарздорлик муаммоси бу тизимда бўлмайди. Энг муҳим яна бир жиҳатлардан бири илгари дебитор қарзи кўпайиб кетган хонадон учун бутун кўча ёки маҳалла тармоқдан узилиши мумкин бўлса, ҳозир фақат индивидуал тарзда тармоқдан узилади. Буни ускуналарнинг ўзи амалга оширади.\nЯнги тизим дебитор қарздорликка бутунлай барҳам бериш, электр энергияси таъминотида узилишларга йўл қўймаслик, энергия йўқолишини кескин қисқартириш ва ундан ноқонуний фойдаланишнинг олдини олиш имконини беради.


Бу давлатимиз раҳбарининг ўтган ҳафтада Бекобод шаҳрига ташрифи чоғида айтган сўзларидан кичик бир иқтибос. Аслида бекободликлар билан бўлиб ўтган қизғин мулоқотлар чоғида бугунги ҳаёт даражасини кўтариш, инсон қадрини ҳақиқий мартабасига олиб чиқиш, энг муҳими, аҳолининг фаровон, бекаму кўст турмушидан рози бўлиб яшашини таъминлаш каби эзгу ва олижаноб ташаббуслар ўртага ташланди.\nДарҳақиқат, ҳар бир инсон яхши яшаши, ҳаёти гўзал мазмун касб этиши — олий қадрият. Чунончи, мамлакатимизда амалга оширилаётган ислоҳотлар ана шу эзгу мақсад-муддаога қаратилган. Ўз навбатида, халқ билан мулоқот қилиш — одамларни ўйлантираётган муаммоларни бартараф этиш, турмуш фаровонлигини таъминлашга хизмат қилади.\nПрезидентимиз қаерга бормасин, аҳоли билан учрашиб, уларнинг хоҳиш-истаклари, қизиқишлари, дуч келаётган муаммоларига алоҳида эътибор беради. Бекобод шаҳрига ташриф ҳам шундай бўлди. Самимий, юзма-юз суҳбатлар, жойлардаги учрашувлар қалбларни эзгуликка тўлдирди.\nСоғлом рақобатда қайси шаҳар ғолиб бўлади?\nБекобод шаҳри мамлакатимизнинг саноати ривожланган ҳудуди сифатида ном қозонган. Сабаби, ички бозорни импорт ўрнини босувчи маҳсулотлар билан тўлдиришда бу ерда фаолият кўрсатаётган металлургия комбинати, цемент ва бошқа қурилиш материаллари ишлаб чиқаришга ихтисослаштирилган корхоналарнинг салмоқли ўрни бор. Аммо кейинги йилларда эришилаётган ютуқлар билан бирга, йиғилиб қолган муаммолар ҳам кам эмас. Бу, айниқса, Тошкент вилоятининг саноат салоҳияти нисбатан пастроқ туманлари билан қиёсланганда кўзга яққолроқ ташланади. Хусусан, иқтисодиёт тармоқлари, шаҳарсозлик, соғлиқни сақлаш, мактабгача таълим тизимини янада ислоҳ қилишни даврнинг ўзи тақозо этмоқда.\nШаҳар иқтисодиёти ҳақида гап кетганда, “Ўзбекистон металлургия комбинати” акциядорлик жамияти фаолиятига алоҳида тўхталиш жоиз. Негаки, Бекобод шаҳридаги 90 мингдан ортиқ аҳолининг аксарияти ўз тақдирини бевосита мазкур йирик саноат корхонаси билан боғлаган. Меҳнат бозорига эндигина кириб келаётган ёшларнинг ҳам салмоқли қисми келажагини ушбу комбинатда кўрмоқда. Шу маънода, Президентимиз комбинат жамоаси олдига келгуси уч йилда ишлаб чиқариш ҳажмини уч баробар ошириш вазифасини қўйгани мазмунида одамларнинг бандлигини таъминлаш, даромадини кўпайтиришдек эзгу мақсад мужассам.\n— Давлатимиз раҳбарининг ташрифи комбинатимиз ҳаётига жўшқинлик, кўтаринки кайфият олиб кирди, — дейди жамият цех бошлиғи Музаффар Сатимов. — Бунга биргина бизнинг базальт толаси асосида энергиятежамкор хом ашё ишлаб чиқариш цехимиздаги ўзгаришлар мисол бўла олади. Шу пайтгача қурилиш жабҳаси учун муҳим бўлган базальт толасини бошқа субъектларга етказиб бераётган эдик. Юртбошимиз шу ернинг ўзида базальт толаси асосида сэндвич-панель ишлаб чиқаришни йўлга қўйиш бўйича қимматли маслаҳат берди. Бунинг натижасида цех тўлиқ қувват билан ишлаши баробарида, 100 дан ортиқ иш жойи очилади.\nҲозирги пайтда комбинатда 9 минг 500 дан ортиқ киши меҳнат фаолияти билан банд. Бу йил тўрт томонлама шартнома асосида 100 га яқин коллеж битирувчилари, қолаверса, комбинат молиявий кўмагида олий ўқув юртларини тамомлаган 50 нафар ёш мутахассис ишга олинади. Ишлаб чиқариш қувватини ошириш бўйича ҳаётга татбиқ этилаётган, умумий қиймати қарийб 635 миллион АҚШ долларилик олтита лойиҳа ҳам бандлик масаласини ҳал этишда муҳим роль ўйнайди. Масалан, қора металл парчалари ва чиқиндиларни қайта ишлаш лойиҳаси доирасида қарийб 3 мингта иш ўрни яратилади. Қўшимча равишда 138,2 минг тонна қора металл маҳсулотлари, сирланган идишлар ва бошқа халқ истеъмоли моллари тайёрлана бошланади.\nЭндиликда металлурглар шаҳри ҳисобланган Бекобод ва Олмалиқ ривожланиш бўйича ўзаро беллашади. 2017 йилнинг 1 сентябридан 2018 йилнинг шу давригача давом этадиган бу соғлом рақобатда бозордаги нарх-наводан тортиб, аҳоли турмуши учун яратилаётган барча шароит инобатга олинади. Бу эса икки шаҳар тараққиётида муҳим босқич бошланганидан далолатдир.\nМуаммонинг мақбул ечими\nКейинги пайтда Бекобод шаҳри қиёфасини кўркамлаштириш, ҳудудларни ободонлаштириш, одамларнинг яхши яшаши учун қулай шароит яратиш юзасидан кўплаб хайрли ишлар амалга оширилаяпти. 3 минг 435 киши яшайдиган “Пахтакор” маҳалла фуқаролар йиғини ҳудудидаги ўзгаришлар бунинг исботи, дейиш мумкин. Жумладан, “Металлург-мадад” хусусий уй-жой мулкдорлари ширкатига қарашли 8 та кўп қаватли уй ҳудудидаги саранжом-саришталик кишининг ҳавасини уйғотади. Уйларнинг том қисми таъмирланиб, ертўласидаги эски қувурлар тўлиқ алмаштирилди, рақамли замонавий эшиклар ўрнатилиб, кузатув камералари билан жиҳозланди. Буларнинг барчаси 234 хонадонда истиқомат қилаётган аҳоли учун қулай турмуш муҳитини таъминлашга қаратилган.\nБироқ шу билан бирга, аҳолини йиллар давомида қийнаб келаётган ноқулайликлар ҳам, афсуски, бор. Иссиқлик тизими ишламаслиги одамларнинг ҳақли норозилигига сабаб бўлмоқда. Ачинарлиси, ушбу муаммо Бекободнинг бошқа маҳаллалари учун ҳам бегона эмас.\n— Президентимиз бу оғриқли масаланинг мақбул ечимини топиб берди, — дейди “Пахтакор” МФЙ раиси Қўзимурод Тўрабоев. — Яъни ҳар бир уй ўзимизда ишлаб чиқарилаётган газ иситиш қозонлари билан жиҳозланадиган бўлди. Улар банкларнинг имтиёзли кредитлари эвазига сотиб олиниб, аҳолига лизингга берилиши нур устига аъло нур. Лойиҳалаштириш ва ускуналарни ўрнатиш ишлари бепул бажарилишини айтмайсизми?! Тошкент — Бекобод йўналишида электричка қатновининг йўлга қўйилиши эса одамларнинг хаёлига ҳам келмаган янгилик бўлди!\nМустақиллигимизнинг 27 йиллигига туҳфа\nДавлатимиз раҳбарининг Бекобод шаҳрига ташрифидан сўнг бу ерда ҳаёт бирдан жонланиб кетди, ўз ҳолига ташлаб қўйилган муаммолар юзага қалқиб чиқди, уларнинг ечими юзасидан чора-тадбирларни қатъий амалга оширишга киришилди, дейди нуронийлардан бири.\nДарвоқе, шаҳарни кезаркансиз, ободончилик ва бунёдкорлик ишлари айни авжида эканлигига гувоҳ бўласиз. Янги ва замонавий шаҳарча бунёд этишга қизғин тараддуд кўрилмоқда. У давлатимиз раҳбари ташаббуси билан “Мустақилликнинг 27 йиллиги массиви” деб аталиши истиқлолимизнинг бебаҳо инояти, шону шарафи бахту иқболимизда ёрқин намоён бўлаётгани ифодасидир.\nАйни пайтда ҳар бири 42 хонадонга мўлжалланган етти қаватли иккита уй қурилиши якунига етказилаяпти. Бош пудратчи Эркин Рисқибоевнинг айтишича, 112 кишилик бунёдкорлар жамоаси уйларни тез орада фойдаланишга топширишга астойдил бел боғлашган. Бу қувонарли ҳол, албатта. Бироқ тураржойлар барпо этиш ишлари талабга яраша эмаслиги туфайли аҳолини уй-жой билан таъминлаш масаласи ҳудуддаги долзарб муаммолардан бирига айланган.\n— Уч хонали хонадонда икки келиним билан турамиз, — дейди Боғишамол маҳалласида яшовчи Марямхон Содиқова. — Яна бир нафар вояга етган ўғлим бор. Уларнинг рўзғорини алоҳида-алоҳида қилиб қўйишга қўлимиз калталик қилаяпти. Куни кеча Президентимиз учрашув чоғида “Нима муаммоингиз бор?” деб сўраганларида, шуларни айтдим, “Сиз онасиз, фарзандларингиз учун кераксиз, ўзингизни асранг. Уй-жой масаласи ҳал бўлади”, дедилар.\nТўғриси, ҳозир ҳам қувончдан ичимга сиғмаяпман. Ахир шаҳримизда арзон уй-жойлар қурилиши биз каби қанчадан-қанча эҳтиёжманд оилаларга шодлик, муҳими, хотиржамлик олиб киради.\nБекобод шаҳар ҳокими Зафар Файзуллаевнинг маълум қилишича, ҳудуднинг 2035 йилгача мўлжалланган бош режасига биноан, кўп қаватли уйлар қурилиб, янги мавзелар бунёд этилади. Аниқроғи, йилига ўртача 1 минг 200 хонадон фойдаланишга топширилади.\nПрезидентимиз кўрсатмалари асосида мазкур тураржойлар атрофида боғ яратиш, аҳолига ижтимоий хизмат кўрсатиш объектлари қуриш, қисқача айтганда, мўъжаз шаҳарча барпо этишга қўл урилаётгани диққатга сазовор.\nАйтганча, “Мустақилликнинг 27 йиллиги массиви”ни келгуси йилда Истиқлол байрами арафасида қуриб битказиш мўлжалланмоқда.\nНажот қайғуни енгади\nҲаёт довонларидан ўтаётган одам борки, турли синовларга учраши табиий. Шундай кезларда қавму қариндошлар, қўшнилар, маҳалла-кўй, ҳатто, узоқлардан танимаган-билмаган инсонлар ҳам кўнгил сўраб йўқлайди, далда беради. Дардингизга шерик бўлиш учун келган инсон Президент бўлса-чи?\nБекобод шаҳрида истиқомат қилувчи Насиба ва Нурали Содиқовлар оиласида катта йўқотиш бўлди. Уларнинг 27 ёшни қаршилаган қизи оламдан ўтди, икки нафар норасида — 5 ёшли ва 8 ойлик қизалоқлар ёдгор бўлиб қолди. Ота-онанинг фарёди кўкка ўрлайди...\n— Мусибатдан тушкунликка тушиб, дунё кўзимга қоронғи бўлиб кетди, — дейди Насиба опа. — Ҳар ёқдан: “Президент келди, Президент келди,” деган сўзлар эшитила бошлади. Хиёл ўтмасдан Юртбошимиз ёнимга келиб, ҳамдардлик билдирдилар. Кейин қўлимдан тутиб, қалби ўртанган онага таскин берадиган гапларни мулойимлик билан айтдилар. Ишонсангиз, ичимдаги тошдек қотиб турган дард енгиллашаётганини, қоронғилик тарқала бошлаганини ҳис этдим. Ҳаётга умид ва ишонч қайта уйғонди.\n— Фарзандимни сўнгги йўлга кузатиб қайтганимда Президентимиз оиламизга ўз таъзияларини изҳор қилиб кетганларини айтишди, — дейди ота кўзларидан қуйилиб келаётган ёшларни енги билан артар экан. — Юртбошимиз кечга томон кўча бошидан пиёда келиб, хонадонимиздан яна хабар олдилар. Қуръон тиловатидан сўнг қўлимдан тутиб, ўз таъзияларини билдирдилар, кўнглимни кўтариб, анча далда бердилар. “Биздан қандай ёрдам?” деганларида нима дейишни билмай лол қолдим. Эртасига невараларим номига икки хонали уй ажратилди. Гапнинг очиғи, одамохун, кўнгли меҳрга лиммо-лим, инсонлар ғам-ташвиши билан яшайдиган шундай Йўлбошчимиз борлигидан суюндим. Миннатдорман. То ҳаёт эканман, бу кунни сира унутмайман.\nДавлатимиз раҳбарининг бевосита топшириғига асосан, Бекобод шаҳрида Ўзбекистон Республикаси Президенти девонининг Фуқаролар ҳуқуқларини ҳимоя қилиш, жисмоний ва юридик шахсларнинг мурожаатлари билан ишлашни назорат қилиш ва мувофиқлаштириш хизмати вакиллари томонидан сайёр қабул ташкил этилди. Унда 30 га яқин вазирлик ва идоралар раҳбарлари қатнашди.\nБекобод шаҳар ҳокимлиги биноси эрта тонгдан одамлар билан гавжум. Уларнинг юз-кўзларига боққан киши барча бу ерга катта ишонч ва умид билан келганини илғаб олиши қийин эмас. Шу боис бирор-бир шикоят эътибордан четда қолаётгани йўқ. Мутасаддилар тўртта секторга бўлинган ҳолда, мурожаатларни бирма-бирма ўрганишмоқда.\n— Ёшим йигирма бешда, — дейди ўзини Баҳром Худойназаров деб таништирган йигит. — 2011 йили Бекобод саноат касб-ҳунар коллежини битириб, чилангар-механик мутахассислигини олганман. Аммо ҳалигача доимий иш тополганим йўқ.\n— Ўқув-амалиётини қаерда ўтагансиз? — сўраймиз ундан.\n— “Ўзметкомбинат”нинг 1-прокат цехида. Икки йил давомида қўлим келишиб, анча-мунча иш ўрганганман. Шунинг учун ушбу комбинатда меҳнат қилиш ниятидаман. Суҳбатдан сўнг комбинат раҳбарига ишга қабул қилиш тўғрисида ариза ёзиб бердим. У тезда кўриб чиқилиб, менга натижасини айтадиган бўлишди.\nТаҳлилларнинг кўрсатишича, мурожаатларнинг катта қисми меҳнат ва бандлик масаласи билан боғлиқ. Шу боис саноатнинг янги тармоқларини ўзлаштириш, кичик бизнес ва хусусий тадбиркорлик, сервис хизмати кўрсатиш каби бозор иқтисодиёти талабларига мослашувчан соҳаларни ривожлантириш орқали янги иш ўринларини яратиш чора-тадбирлари кўрилаяпти. Хусусан, 2017-2018 йилларда умумий қиймати 3,8 триллион сўмлик 179 та лойиҳа амалиётга татбиқ этилиши, қарийб 5 минг аҳоли доимий ишга жалб этилиши кўзда тутилгани диққатга сазовор.\nСайёр қабулнинг бу галгиси бошқача тартибда ташкил этилгани боис жуда самарали кечди. Сабаби, унда мурожаатлар арзгўйлар билан нафақат юзма-юз мулоқот асносида, балки жойларга чиқиб ўрганилди.\nЯнги ҳаёт — аҳоли гавжум маҳаллалардан бири. Бу ерда 525 та оила истиқомат қилади. Кейинги пайтда ҳудуд инфратузилмасини ривожлантириш, коммуникация тармоқларига тўлиқ улаш чора-тадбирлари кўрилаяпти. Яқинда Саховат кўчасига асфальт ётқизилди. Йил охирига қадар Лутфий кўчасида ҳам бундай ишларни амалга ошириш режалаштирилган.\nМаҳалла фуқаролар йиғини раиси Ҳақназар Худойназаровнинг айтишича, хонадонлар тўлиқ электрлаштирилган бўлса-да, саккизта кўчага ҳали симёғочлар ўрнатилмаган. Мактабгача масофа бир қадар узоқ, боғча эса йўқ. Ваҳолонки, аҳолининг 190 нафарга яқинини боғча ёшидаги болалар ташкил этади.\n— Давлатимиз раҳбари “Шудринг” номли мактабгача таълим муассасаси фаолияти билан танишиб, Бекобод шаҳри мисолида болалар боғчага тўлиқ қамраб олинишини айтгани биз, ёш оналарнинг фикри-зикридаги нохушликка барҳам берди, — дейди Нилуфар Худойбердиева. — Ҳар бир ота-она ўз фарзанди камолини ўйлаб боғчага беришни истайди. Аммо ўрин етишмаслиги боис кўпинча навбат кутишга тўғри келади. Президентимиз шу масалага ҳам ечим топиб бердилар: ҳар бир мактабгача таълим муассасаси 120 болани қабул қилиш шароитига эга бўлади.\nАйтиш жоизки, масъуллар жойлардаги муаммо ва камчиликларни ўрганиш билан бирга, кам таъминланган, эҳтиёжманд оилаларга Президент совғаларини ҳам топширдилар.\n— Тўғриси, бизни қийнаб келган муаммолар кутилмаганда тез ҳал бўлса, нима дейишни ҳам билмай қоларкансан, — дейди I-гуруҳ ногирони Азиз Умаров. — Куни кеча яшаш шароитимизни кўриб кетишган эди. Ҳасан ва Ҳусан исмли фарзандларимни бировдан кам қилмай ўстиришни ўйлаб, кўп сиқилардим. Сабаби, эр-хотин ишсизмиз. Президентимизнинг шаҳримизга ташрифи оиламиз ҳаётини тамомила ўзгартириб юборди. Турмуш ўртоғим касаначилик асосида ишга жойлаштирилди, ўзим мавсумий юмушларга чақирилдим. Уй-жойимизни яқинда ҳомийлар таъмирлаб беришади. Бунинг устига, Президент совғасини олиб келишди. Болаларимнинг қувончини кўрсангиз эди. Барчаси учун мингдан-минг раҳмат!\nБекобод шаҳри марказидаги “Зиёда” тўйхонасида базм оқшомига ҳозирлик кўрилмоқда. Катта тўй. Бу ерга ҳудуддаги кам таъминланган оилаларнинг 1 ва 3-синфларда ўқийдиган 150 нафар фарзанди жам бўлган. Уларнинг гулгун чеҳраларига қараймиз: шодлик, миннатдорлик ҳамда ҳаяжон ифодаси ҳар бирининг юз-кўзида балқиб турибди.\nНиҳоят, кутилган тадбир бошланди, болажонларга Президент совғалари улашилди.\n— Дарслар бошланиши олдидан зўр совға олдим, — дейди Бекобод шаҳридаги 17-умумтаълим мактабининг 2-синф ўқувчиси Жасмина Кўчимбоева. — Энди янги кийим-бошда мактабга қатнайман. Келгусида бизга яхшиликлар қилаётган инсонлардек бўлишга ҳаракат қиламан.\nБундай хайрли тадбир “Севинч” тўйхонасида ҳам бўлиб ўтди. Унда имконияти чекланган инсонларга ногиронлик аравачалари, эшитиш мосламалари, қўлтиқтаёқ, ҳасса каби воситалар тарқатилди. Уларнинг шу лаҳзалардаги кайфиятини таърифлашга сўз камлик қилади. Шоирлар султони Алишер Навоий бобомиз айтганидек,\nБугун юртимизда ана шу ҳаётий ҳикматга амал қилиб, ундан ибрат олиб яшашга интилаётган юртдошларимиз сафи тобора кенгайиб бормоқда. Давлатимиз раҳбарининг эзгу ташаббуслари, хайрли амаллари, изчил ислоҳотлари самарасидан, аввало, кўнгли ўксик, меҳр-мурувватга муҳтож, эҳтиёжманд юртдошларимиз баҳра олиб, ниҳоят ўз ҳаётидан рози ва мамнун бўлиб умргузаронлик қилаётгани кўзга суртгулик. Чунки яхшилик инсонни кўкларга кўтаради. Бағрини бутун қилади, орзуларига қанот бағишлайди. Зотан, одамийлик мезони — яхшиликдан бошланади.\nМазкур рукндаги бошқа мақолалар: « «Тақдирим, келажагим Ватан билан муштарак»\tБунёдкорлик ва эзгу анъаналар ифодаси »


Иссиқлик таъминотини узиб қўйишдими? – Ўз муддатида хабар беринг\nКоммунал хўжалиги: шикоятлар нимадан далолат бермоқда?\nМасъулиятсизлик учун жавобгарлик\nМавсумлар орасида камроқ тўлаймиз\nФамилиядаги хато қандай тузатилади?\nҲақ тўланмайдиган таътил – фақат хоҳиш бўйича\nЯкшанба таътилда ҳисобланмайди\nТаътил учун компенсация\nТаътилдан ишга чақириб олиш\nДиректорни таътилга чиқаринг\nГазета Норма маслахатчи / 2015 год / № 17 / Биз яшайдиган уй\nИстеъмолчилар кўпинча иссиқ сув ёки иситиш қандай сабаб билан узиб қўйилиши ва иссиқлик таъминоти ташкилоти ходимлари уларни бу ҳақда огоҳлантиришлари керакми-йўқлиги хусусида ҳеч нарса билмайдилар. Ушбу вазиятлар Кўп квартирали уйларда иссиқлик таъминоти хизматлари кўрсатиш қоидалари (ВМнинг 15.07.2014 йилдаги 194-сон Қарорига 1-илова, бундан кейин – Қоидалар) билан қандай тартибга солинади?\nҲужжатда истеъмолчини иссиқлик энергиясини етказиб беришдаги барча узилишлар тўғрисида хабардор қилиш муддатлари аниқ белгилаб берилган. Бу амалда қандай ишлаши эса бошқа масала. Қоидаларнинг 71-бандида таъминотчи иссиқлик энергияси узатишни тўлиқ ёки қисман тўхтатиш ҳуқуқига эга бўлган ҳолатлар назарда тутилади, яъни:\n● тўловни иссиқлик таъминоти шартномасида назарда тутилган муддатларда иссиқлик энергияси учун тўлов ҳужжати бўйича амалга оширмаслик;\n● истеъмолчиларнинг иссиқлик таъминоти тизимларига ўзбошимчалик билан уланиб олиши;\n● етказиб берувчининг вакилларини ҳисобга олиш асбобини кўздан кечириш ёки уларнинг кўрсаткичларини ёзиб олиш учун ҳисобга олишнинг умумий ва индивидуал ҳисобга олиш асбобларига сабабсиз қўймаслик.\nБунда иссиқлик таъминоти ташкилоти истеъмолчини узиб қўйиш тўғрисида камида 2 сутка олдин ёзма равишда огоҳлантириши керак.\nРежали-олдини олувчи таъмирлашлар бажарилганда ёки янги истеъмолчилар уланганда етказиб берувчи кўп квартирали уйдаги иссиқлик таъминотини узиб қўйиш ҳуқуқига эга. Бунда истеъмолчиларни огоҳлантириш иссиқлик энергиясини беришдаги танаффусни келишиш учун 7 кун олдин амалга оширилади. Агар огоҳлантириш олингандан кейин 5 кунлик муддатда ижро этувчи (истеъмолчи) иссиқлик энергиясини етказиб беришдаги танаффус вақтини келишиб олмаса, етказиб берувчи ушбу вақтни мустақил белгилаш ҳуқуқига эга (Қоидаларнинг 72-банди).\nАварияларнинг олдини олиш ёки уларни бартараф этиш юзасидан кечиктириб бўлмайдиган чора-тадбирлар кўриш учун иссиқлик таъминоти ташкилоти узиб қўйиш сабаблари тўғрисида дарҳол билдиришнома юборган ҳолда иссиқлик энергияси етказиб беришни тўхтатиш ҳуқуқига эга (Қоидаларнинг 73-банди).\nҚандай қилиб етказиб берувчи бу ҳақда истеъмолчиларни хабардор қилади деган савол туғилади. Кўпинча бизга энг яқин бўлган ХУМШ орқали. Бундан ташқари, Қоидаларга кўп квартирали уйларда етказиб берувчи ва ижро этувчи (истеъмолчи) ўртасидаги «алоқа боғлаш йўллари» тушунчаси киритилган. Ушбу йўлларни етказиб берувчи ташкил қилади ва қўллаб-қувватлайди. Бунда истеъмолчиларни телефон, электрон почта, сайтлар (УКХ, етказиб берувчи, маҳаллий давлат ҳокимияти органлари учун ихтисослаштирилган) орқали хабардор қилиш, шунингдек бошқа қулай ва ҳаммабоп алоқа шакллари тўғрисида сўз боряпти (Қоидаларнинг 2-банди).\nПрочитано: 1649 раз(а)


Иқтисодиёт барқарорлиги нималарда намоён бўлади? - Халқ сўзи\n17:29 20 Май 2021 Иқтисодиёт\nСўнгги йилларда мамлакатимизда ишлаб чиқаришни модернизация қилиш, техник ҳамда технологик жиҳатдан янгилаш, юқори технологияли қайта ишлаш йўналишларини қўллаб-қувватлаш, иқтисодиёт тармоқлари учун рақобатбардош муҳитни шакллантириш, ички ва ташқи бозорларда миллий товарларнинг рақобатдошлигига эришиш, экспорт таркиби ҳамда географиясини диверсификация қилиш, шунингдек, ҳудудларнинг экспорт салоҳиятини кенгайтириш орқали миллий иқтисодиёт барқарорлигини таъминлашга қаратилган ислоҳотлар анча фаоллашди.\nБуни қуйидаги долзарб масалалар билан изоҳлаш мумкин: биринчидан, миллий иқтисодиётни барқарор ривожлантириш, унинг тармоқларида ишлаб чиқариш суръатлари ўсишига эришиш мамлакатнинг халқаро рақобатбардошлигини оширишда муҳим омил ҳисобланади. Иккинчидан, жаҳон бозоридаги кескин рақобат шароитида миллий ишлаб чиқарувчиларнинг юқори сифатли маҳсулотлар билан жаҳон бозорларига чиқишини фаоллаштириш зарурияти мавжуд. Учинчидан, илмий сиғими юқори бўлган маҳсулотлар ишлаб чиқаришга қаратилган тенденцияларнинг ривожланиши ҳамда шунга мувофиқ тарзда саноат тармоқларида ишлаб чиқаришни модернизация қилиш, техник ва технологик жиҳатдан янгилашда миллий иқтисодиёт доирасида доимий равишда замонавий технологиялар ҳамда инновацияларни жорий этиш талаб қилинади.\nМиллий иқтисодиётни барқарор ривожлантириш кўп жиҳатдан иқтисодиёт йўналишлари ҳамда соҳаларини техник ва технологик жиҳатдан янгилаш, юқори технологияли қайта ишлаш тармоқларини барпо этиш бўйича қулай шарт-шароитларни яратиш билан бевосита боғлиқ. Шу боис мамлакатимизда иқтисодиётнинг барқарор ривожланиши учун унинг тармоқлари ролини, айниқса, юқори қўшимча қийматли тайёр маҳсулот ишлаб чиқариш салоҳиятини оширишга алоҳида эътибор қаратилмоқда.\nҲаракатлар стратегиясининг аҳамияти катта\n2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясининг қабул қилиниши ҳамда унда белгиланган устувор вазифалар миллий иқтисодиёт тармоқларида юқори натижаларга эришишда қўл келмоқда. Жумладан, мамлакатимизда ялпи ички маҳсулот (ЯИМ) ишлаб чиқариш ҳажми 2020 йил якунларига кўра, 580,2 триллион сўмни ташкил этган ҳолда 2019 йилдагига нисбатан 70 миллиард сўмга ошди, ЯИМ таркибида товарлар ишлаб чиқаришда 341,5 триллион сўм, хизматлар кўрсатиш соҳасида 194,4 триллион сўм миқдорида ялпи қўшилган қиймат яратилди. Маҳсулотларга соф солиқлар эса 44,4 триллион сўмга етди. Бундай натижага иқтисодиётнинг барча тармоғида ислоҳотларнинг тизимли ва изчиллик билан амалга оширилиши туфайли эришилди, албатта.\nСтатистик маълумотларга эътибор қаратадиган бўлсак, 2020 йилда ялпи ички маҳсулот ҳажми 2016 йилдагига нисбатан қарийб икки ярим баробарга ошган ҳолда 580,2 триллион сўмлик кўрсаткични ишғол этди. Миллий иқтисодиётнинг барқарор ривожланишини таъминлашда мамлакат саноати етакчи ўрин тутади. Хусусан, саноат маҳсулотлари ишлаб чиқариш умумий ҳажми сўнгги йилларда барқарор ўсиш суръатларига эга бўлди, жумладан, мазкур кўрсаткич 2020 йилда 367,1 триллион сўмни ташкил этгани ҳолда 2016 йилдагига нисбатан 255,2 триллион сўмга ошган. Бу жараёнда мамлакатимизда саноат салоҳиятини ривожлантириш, ишлаб чиқаришни модернизация қилиш, техник ва технологик янгилашга доир тармоқ дастурлари доирасида амалга оширилган чора-тадбирлар муҳим аҳамият касб этди.\nПандемиянинг салбий таъсири\nЎтган йили бутун дунёда юзага келган ва ҳанузгача давом этаётган пандемия нафақат одамлар саломатлигига, балки миллий иқтисодиётларнинг ривожланишига ҳам салбий таъсир кўрсатди. Бу жаҳоннинг қарийб барча мамлакатида инфекция тарқалишидан ҳимояланиш мақсадида бир қатор чекловлар ҳамда карантин тадбирлари жорий этилиши натижасида иқтисодиётнинг таянч тармоқларида фаолият юритаётган кўплаб йирик компания ва корхоналарда ишлаб чиқариш суръатлари ҳамда аҳоли бандлик даражаси кескин пасайиши каби ҳолатларда намоён бўлди.\nУмуман олганда, пандемиянинг таъсири оқибатида глобал иқтисодиётда инқирозли ҳолатнинг шаклланиши қуйидагилар орқали юзага келди:\nмиллий иқтисодиётда ялпи талаб ҳажмининг кескин тушиши ва унинг таркибида сезиларли ўзгаришларнинг рўй бериши;\nмамлакатлар озиқ-овқат, энергия, тиббиёт, ишлаб чиқариш воситалари, мудофаа саноати маҳсулотлари билан тўлиқ ўзини ўзи таъминлашга интилиши;\nаҳоли реал даромадларининг камайиши, ишсизлик ва камбағалликнинг ортиши;\nнефть инқирозлари ва савдо «урушлари» натижасида айрим мамлакатларда салбий сальдо юзага келиши;\nтадбиркорлик субъектлари даромадларининг кескин пасайиши, макро ва микро даражада молиявий оқимлар ҳаракати ҳамда ҳажмидаги ўзгаришлар;\nжаҳон бозорларида талабнинг сусайиши ҳисобига миллий маҳсулотлар экспорти ҳажмининг қисқариши;\nглобал иқтисодиёт ва логистика таркибининг ўзгариши;\nишлаб чиқаришнинг асосий минтақаларида ўзгаришлар рўй бериши ва рақобатбардошликнинг пасайиши;\nиқтисодиёт тармоқларида ишлаб чиқариш ва хизматлар ҳажмининг тушиши;\nялпи талаб ва ялпи таклиф ўртасидаги мувозанатнинг бузилиши;\nбой ҳамда қашшоқ мамлакатлар ўртасидаги тавофутнинг кенгайиши ва бошқалар.\nЮқоридаги ҳолатлар энг йирик иқтисодиётга эга мамлакатларда ишлаб чиқариш ва истеъмол ҳажмларининг кескин қисқариши, глобал ишлаб чиқариш «занжир»лари ҳамда савдо алоқаларининг издан чиқиши, дунё молия бозорларида хом ашё товарлари нархининг пасайиши ва конъюнктуранинг ёмонлашувига олиб келди.\nЎзбекистон қўллаган чоралар\nМазкур омиллар глобал иқтисодиётнинг бир қисми бўлган Ўзбекистон иқтисодиётига ҳам муайян даражада таъсир қилмоқда. Бу эса, ўз навбатида, ушбу ҳолатнинг салбий таъсирларини юмшатиш бўйича самарали олдини олувчи чоралар кўришни тақозо этди.\nЭпидемиологик вазиятдан келиб чиқиб, мақсадли чеклов чораларини қўллаш натижасида иқтисодиёт тармоқлари фаолиятига имкон яратилди. Айрим хўжалик юритувчи субъектларни қўллаб-қувватлаш мақсадида божхона божи ҳамда солиқ тўловлари бўйича имтиёзли тизим жорий қилинди. Мазкур чора-тадбирлар ва яратилган қулай шарт-шароитлар миллий иқтисодиётнинг нисбатан барқарор ривожланиши ҳамда реал сектор корхоналарининг одатий фаолиятга қайтиши ва ишлаб чиқариш ҳажмининг кўпайишида муҳим роль ўйнади. Бу борада Президентимиз томонидан 2020 йил 19 мартда «Коронавирус пандемияси ва глобал инқироз ҳолатларининг иқтисодиёт тармоқларига салбий таъсирини юмшатиш бўйича биринчи навбатдаги чора-тадбирлар тўғрисида»ги, 2020 йил 3 апрелда «Коронавирус пандемияси даврида аҳоли, иқтисодиёт тармоқлари ва тадбиркорлик субъектларини қўллаб-қувватлашга доир қўшимча чора-тадбирлар тўғрисида»ги, 2020 йил 27 апрелда «Коронавирус пандемияси даврида аҳоли ва тадбиркорлик субъектларини қўллаб-қувватлаш бўйича қўшимча чора-тадбирлар тўғрисида»ги ҳамда 2020 йил 18 майда «Коронавирус пандемияси даврида аҳоли ва тадбиркорлик субъектларини қўллаб-қувватлаш бўйича навбатдаги чора-тадбирлар тўғрисида»ги, 2020 йил 20 июлда «Коронавирус пандемиясининг салбий таъсирини камайтириш учун аҳоли, тадбиркорлик субъектлари, умумий овқатланиш, савдо ва хизматлар соҳасини қўллаб-қувватлашнинг қўшимча чора-тадбирлари тўғрисида»ги фармонлар қабул қилингани айни муддао бўлди.\nЎз вақтида амалга оширилган таъсирчан чоралар туфайли мамлакатимизда пандемиянинг салбий оқибатларига қарамасдан айрим давлатларга нисбатан сезиларли даражада иқтисодий ўсишга эришилди. Халқаро валюта фонди (ХВФ) маълумотларига кўра, ялпи ички маҳсулотнинг ўсиши 2018 йилда 5,4 фоизни, 2019 йилда эса 5,6 фоизни ташкил этди. Пандемия таъсири натижасида мазкур кўрсаткичнинг тахминан 0,7 фоизгача пасайишига қарамай, ХВФ минтақада ЯИМ ўсишини 2025 йилгача 5,5-6 фоиз даражасида прогноз қилмоқда. Мустақил Давлатлар Ҳамдўстлиги (МДҲ) мамлакатлари орасида Ўзбекистон 2020 йилда ижобий ўсиш суръатларини сақлаб қолган учта давлатдан биттаси ҳисобланади. Хусусан, 2020 йил якунлари бўйича Ўзбекистонда ЯИМнинг ўсиши 1,6 фоиз, Туркманистонда 5,9 фоиз, Тожикистонда 4,5 фоиз кўрсаткичда сақланиб, МДҲнинг қолган мамлакатларида эса 2019 йилдагига нисбатан пасайиш тенденцияси қайд этилган. Бу ҳолатга пандемия шароитида мамлакатимиз ҳукумати томонидан миллий иқтисодиётни қўллаб-қувватлашга қаратилган муҳим чора-тадбирлар қўлланиши ижобий таъсир кўрсатди.\nПандемия шароитида мамлакатимизда макроиқтисодий барқарорлик ва иқтисодий ўсишни сақлашга хизмат қилган асосий омиллар сифатида қуйидагиларни қайд этиш мумкин:\nсўнгги йилларда иқтисодиёт тармоқ ҳамда соҳаларида ишлаб чиқаришни модернизация қилиш, техник ва технологик жиҳатдан янгилаш ишлари фаол тарзда олиб борилганлиги ҳамда юқори технологияли ишлаб чиқаришлар ташкил этилганлиги;\nташқи савдони эркинлаштириш ҳамда валюта сиёсати барқарорлигини таъминлаш борасидаги чора-тадбирларнинг самарали тарзда амалга оширилганлиги;\nмолия, пул-кредит сиёсати бўйича таъсирчан механизмларнинг амалиётга татбиқ этилганлиги;\nхусусий секторни ривожлантириш бўйича имтиёзли тартибларнинг жорий қилинганлиги;\nбарқарор олтин-валюта захирасининг шакллантирилганлиги;\nпухта ўйланган ташқи қарзлар сиёсатини амалга ошириш ҳамда жалб қилинган хорижий инвестиция ва кредитлардан самарали фойдаланиш асосида маблағларнинг истиқболли лойиҳаларни амалга оширишга йўналтирилганлиги;\nташқи иқтисодий фаолиятни рағбатлантириш, етакчи халқаро ва хорижий молиявий институтлар билан алоқаларни кенгайтириш борасида муҳим ислоҳотларнинг амалда қўлланилганлиги;\nаҳолини самарали ижтимоий қўллаб-қувватлаш ҳамда даромадлари кескин пасайиб кетишининг олдини олиш, янги иш ўринларини яратиш борасида юқори натижаларга эришилганлиги ва бошқалар.\nРағбат ижобий натижага етакламоқда\nСўнгги йилларда амалга оширилган ислоҳотлар туфайли саноат бўйича меҳнат унумдорлигининг жадал ўсишига эришилди. Бунга, биринчи навбатда, экспорт қилувчи корхоналарни ҳар томонлама қўллаб-қувватлаш ва уларнинг барқарор фаолиятини таъминлаш, иқтисодиётнинг реал секторида ресурс базасини кенгайтириш ҳамда инвестициявий фаолликни ошириш, иқтисодиётда энергия ва ресурслар сарфини камайтириш, ишлаб чиқаришга энергия тежайдиган технологияларни кенг жорий этиш, хусусий тадбиркорлик субъектларини қўллаб-қувватлашни кучайтириш борасидаги чора-тадбирлар сабаб бўлди.\nСаноат ишлаб чиқариши таркибида энг катта улуш ишлаб чиқарадиган саноат ҳиссасига тўғри келиб, унинг улуши 2020 йилда 83,0 фоизни, шунингдек, ЯИМ таркибида саноатнинг улуши 28,5 фоизни ташкил этди. 2019 йилнинг мос даври билан солиштирганда ишлаб чиқарадиган саноат таркибида юқори технологияли тармоқнинг улуши 1,9 фоиз, ўрта-юқори технологияли — 22,4 фоиз, ўрта-қуйи технологияли — 40,1 фоиз ва қуйи технологиялиси 35,6 фоиз бўлди.\nЖами ишлаб чиқарадиган саноат таркибида машина ва асбоб-ускуналар ишлаб чиқариш, таъмирлаш ҳамда ўрнатиш, автотранспорт воситалари, яримтиркамалар ва бошқа тайёр буюмларни ишлаб чиқариш соҳасининг улуши — 19,4 фоиз, металлургия саноатининг улуши — 26,0 фоиз, тўқимачилик, кийим, тери маҳсулотларини ишлаб чиқаришнинг улуши — 15,8 фоиз, озиқ-овқат, ичимликлар ҳамда тамаки маҳсулотларини ишлаб чиқаришнинг улуши — 16,9 фоиз, кимё маҳсулотлари, резина ва пластмасса буюмларини ишлаб чиқаришнинг улуши — 6,9 фоизни ташкил этди. Бу мамлакатимизда саноат таркибини диверсификация қилиш борасидаги амалга оширилган чора-тадбирларнинг ижобий натижаси сифатида изоҳланади. Шунингдек, яқин истиқболда миллий иқтисодиётнинг барқарор ривожланишини таъминловчи саноат тармоғини таркибий жиҳатдан ўрганиш, таҳлил қилиш ва саноат маҳсулоти ишлаб чиқариш учун энг самарали тармоқларга алоҳида эътибор қаратиш лозим.\nПрезидент Шавкат Мирзиёевнинг Олий Мажлисга Мурожаатномасида миллий иқтисодиётда чуқур таркибий ислоҳотлар орқали узоқ муддатли барқарор ўсишни таъминлашнинг қатор муҳим йўналишлари белгилаб берилди. Улардан бири сифатида янги экспорт бозорларига чиқиш Ҳукуматнинг энг асосий вазифаларидан эканлиги қайд этилди. Ҳозирги кунда мамлакатимизда ишлаб чиқарилган, қайта ишланган маҳсулотларнинг жаҳон бозорларидаги улуши сезиларли бўлсада, уни янада ошириш имкониятлари мавжуд. Миллий иқтисодиётнинг экспорт салоҳиятини ривожлантириш ва унинг маҳсулот таркибини диверсификация қилиш ўзаро алоқадор бўлган иккита омил гуруҳи орқали белгиланади. Бир томондан бу, табиий ресурслар соҳасидаги қиёсий устунликлар билан тавсифланган статик омиллар бўлиб, уларнинг таъсири натижасида кейинчалик юқори технологик ҳамда юқори даражада қайта ишланган маҳсулотларга эътиборни кучайтиришга имкон яратилади. Бошқа томондан бу, инновациялар ва илмий-техник ютуқлар билан боғлиқ бўлган динамик равишда ўзгариб турадиган рақобат устунлиги омиллари ҳисобланади. Уларнинг биргаликда узвий ҳаракати натижасида миллий иқтисодиёт рақобатбардошлигини ошириш, экспортнинг барқарор ўсишини ва умуман, иқтисодиёт ривожида рағбатлантирувчи таъсирни таъминлашга эришилади.\nХулоса ўрнида айтганда, миллий иқтисодиётнинг барқарор ривожланишини таъминлаш борасида сўнгги йилларда мамлакатимиз ҳукумати томонидан амалга оширилаётган кенг қамровли ислоҳотлар иқтисодий ўсишнинг барқарор пойдевори сифатида хизмат қилмоқда. Жаҳон иқтисодиётида пандемиянинг салбий таъсири ҳали тўлиқ бартараф бўлмаганлигини ҳисобга олган ҳолда, миллий иқтисодиётнинг яқин истиқболда барқарор юқори ўсиш суръатларини таъминлашда қуйидаги йўналишлар бўйича чора-тадбирларни янада фаоллаштиришни мақсадга мувофиқ деб ҳисоблаймиз:\nмиллий иқтисодиёт тармоқларида ишлаб чиқаришни модернизация қилиш, техник янгилаш ва диверсификация қилиш ишларини янада фаол давом эттириш;\nсаноатда юқори қўшилган қийматга эга бўлган маҳсулотлар турини кенгайтириш ва сифат жиҳатидан рақобатбардошлик даражасини ошириш;\nинсон капиталига инвестициялар киритишни фаоллаштириш орқали истиқболда илмий сиғими юқори бўлган маҳсулотлар ишлаб чиқариш кўламини кенгайтириш;\nиқтисодиёт тармоқларида фаолият юритувчи корхоналарнинг экспорт ва импорт тузилмасини, уларнинг ишлаб чиқариш салоҳиятини ривожлантириш ҳамда экспорт таркибини диверсификациялашга қаратилган чора-тадбирларни фаоллаштириш;\nфаол инвестиция сиёсатини олиб бориш орқали муҳим стратегик аҳамиятга молик лойиҳаларни амалга ошириш, шунингдек, хорижий капитални, аввало, моддий экспортга йўналтирилган ва импорт ўрнини босувчи ишлаб чиқаришга жалб қилиш;\nмиллий иқтисодиёт барқарор ривожининг муҳим омили сифатида янги иш ўринларини яратиш орқали аҳолининг бандлик даражасини кўтариш ҳамда мазкур жараёнда кичик бизнес ва хусусий тадбиркорликнинг ролини оширишга қаратилган чора-тадбирларни янада рағбатлантириш.\nиқтисодиёт фанлари доктори, профессор,